BN KEKAL SOLO DAN PN TANDING SEMUA KERUSI DI MELAKA, PAS IKUT SIAPA?

Berikutan ketegasan Presiden UMNO, Ahmad Zahid Hamidi untuk parti itu bertanding secara solo dalam PRN Melaka dan kemudian diikuti dengan kenyataan Mahiaddin Md Yasin bahawa PN akan bertanding di semua 28 kerusi, kedudukan Pas kini paling menjadi tanda tanya.
Pas sebelum ini melalui suara beberapa pemimpinnya seringkali mahukan UMNO/Pas/Bersatu saling bekerjasama dalam menghadapi pilihanraya negeri itu.
Pas mahu berbuat demikian bukan saja untuk menghalang PH daripada kembali berkuasa, tetapi juga untuk memastikan mereka sendiri sebagai parti yang tidak pernah menang di Melaka akhirnya berpeluang bertapak dan memperolehi kerusi di negeri itu.
Tetapi, perkembangan mutakhir memperlihatkan persefahaman untuk bekerjasama antara UMNO dan Bersatu terlalu sukar untuk dicapai.
Faktor utama ialah berkenaan pembahagian kerusi di mana UMNO dan Bersatu saling berebut kawasan yang sama iaitu yang dihuni majoriti pengundi Melayu.
UMNO sekarang ini memiliki 13 kerusi yang dimenanginya pada PRU14 berbanding 18 kerusi yang ditandinginya dalam pilihanraya tersebut.
Untuk PRN ini, UMNO bukan saia mahu memastikan 13 kerusi itu dapat dipertahankan lagi, malah enggan berganjak kurang daripada 18 kerusi yang pernah ditandingi dalam PRU sebelum ini.
Dalam perkembangan berkaitan, Bersatu difahamkan mahu diperuntukkan lapan kerusi dalam rundingan awal dengan UMNO, manakala untuk PN secara keseluruhan pula gabungan itu menuntut antara 12 hingga 13 kerusi.
Daripada 12 atau 13 kerusi yang diminta itu, Pas berminat untuk bertanding lima kerusi daripadanya.
Memandangkan UMNO dan Bersatu sama-sama berebut kawasan pengundi Melayu, jika UMNO sedia beralah dengan tuntutan Bersatu itu, ia bermakna mereka terpaksa mengorbankan sebahagian kerusi yang dimenanginya sekarang untuk diserahkan kepada Bersatu.
Jika lapan kerusi diminta Bersatu itu mahu dipenuhi,sedangkan daripada 28 kerusi yang ada di Melaka hanya ada sekitar 21 kerusi saja yang merupakan kawasan majoriti Melayu, diikuti dengan Pas meminta lima kerusi, ertinya UMNO hanya ditinggalkan dengan lapan kerusi saja.
Dengan bertanding 18 kerusi dan menang 13 daripadanya, tetapi jika hanya diperuntukkan lapan kerusi saja dalam PRN kali ini tentulah mustahil untuk UMNO menyetujuinya.
Maka itu, hampir tidak pada pilihan lin buat kedua-dua parti itu melainkan masing-masing bertanding atas panji-panji sendiri.
Maknanya, UMNO akan bertanding atas tiket BN, manakala Bersatu dengan Pas menggunakan tiket PN.
Soalnya, sediakah Pas bertanding atas tiket PN untuk berlawan dengan BN dan PH dalam pertandingan tiga penjuru dalam PRN Melaka ini?
Walaupun Pas adalah anggota rasmi gabungan PN, kita juga sedia maklum parti itu masih lagi berada dalam kolam MN yang tidak didaftarkan bersama dengan UMNO kerana merasakan melalui kerjasama tiga parti itu akan lebih menguntungkannya.
Tambahan lagi, dengan kerusi Perdana Menteri kini berada di tangan UMNO, masih kekalkah Pas dengan kesetiaannya sebagai anggita rasmi bersama Bersatu dalam PN
,
bukan saja di PRN Melaka tetapi juga untuk PRU15 akan datang?
– ShahbudinHusin 23/10/2021.

5

1

vote
Article Rating
Kongsikan artikel ini


SELEPAS ZAHID HAMIDI KEKAL TEGAS UMNO TANDING SOLO DI MELAKA, KE MANA HALUAN KLUSTER MENTERI PRO BERSATU?

Di sebalik keinginan di pihak Bersatu dan Pas serta sikap beberapa menteri UMNO yang masih berharap parti itu dapat bekerjasama dengan PN dalam menghadapi PRN Melaka, Presiden UMNO, Ahmad Zahid Hamidi nampaknya kekal dan tegas dengan pendirian BN tidak akan bekerjasama dengan sesiapa.
Beliau kekal mempertahankan pendirian UMNO dan BN akan bertanding secara solo sebagaimana pernah ditegaskannya sebelum ini.
Dalam penegasan terbaru, beliau sekali lagi mengulangi pendirian tersebut melalui coretan di media sosialnya.
Berikut adalah ketegasannya itu:-
Saya ulangi penjelasan UMNO menolak kerjasama politik dengan PPBM merupakan keputusan parti.
Ia keputusan akar umbi parti pada Perhimpunan Agung UMNO 2020 dan juga oleh Majlis Kerja Tertinggi UMNO.
Ia sebuah ketetapan yang telah pun dimuktamadkan sejak kira-kira 7 bulan lalu iaitu pada Mac 2021.
PPBM bukan tidak maklum tentang itu, namun menjelang PRN Melaka mengadu domba konon ia keputusan solo Presiden UMNO.
Mengapa PPBM begitu sukar menerima hakikat bahawa ahli UMNO bertegas menolak PPBM?
Mungkinkah begitu terdesak mahu mempergunakan ahli UMNO sekali lagi seperti mereka lakukan pada PRU-14?
Memperdaya segelintir ahli UMNO menyokong PPBM dengan “kempen” PPBM mahu menyelamatkan UMNO.
Tetapi selepas apa yang rakyat alami dan saksikan selepas 9 Mei 2018, masih lakukah lakonan air mata mereka?
Masih relevankah pujuk rayu ke atas ahli UMNO selepas cuba membubarkan dan menghancurkan UMNO sejurus berkuasa?
Justeru, Presiden UMNO menghormati keputusan parti dan denyut nadi ahli parti iaitu tiada kerjasama politik dengan PPBM.
AHMAD ZAHID HAMIDI
Presiden UMNO
22 Oktober 2021.
Dengan penegasan ini, bahkan bahasa tulisannya juga amat mudah difahami, maka tak usahlah mana-mana pihak terus lagi menaruh harapan untuk melihat kerjasama UMNO dengan PN.
Pendirian UMNO nampaknya sudah tidak boleh diubah lagi, malah keinginan akar umbi di seluruh negara juga adalah begitu.
Mereka bukan saja tidak mahu UMNO bekerjasama dengan Bersatu, malah juga dengan Pas yang merupakan ahli rasmi gabungan PN.
Tidak kurang yang mengungkit sikap Pas yang tiada kesetiaan serta khianat dengan senyap-senyap menyertai PN, meski sewaktu masih bersama Muafakat Nasional atau MN hanya semata-semata kerana ketika itu Mahiaddin Md Yasin adalah Perdana Menteri yang memberi mereka banyak kesenangan dan jawatan dalam kerajaan.
Soal penting yang lain di sini, dengan ketetapan UMNO itu, ke manakah haluan beberapa kluster menteri UMNO dalam kabinet seperti Hishammuddin Hussein, Annuar Musa dan Shahidan Kassim yang beberapa hari kebelakangan ini terus galak mempromosi perlunya UMNO bekerjasama dengan PN dalam menghadapi PRN Melaka?
Adakah mereka nanti akan turun berkempen membantu calon-calon BN?
Ataukah selain membantu calon BN, mereka juga akan berkempen secara senyap-senyap untuk PN?
Atau barangkali kluster menteri akhirnya langsung tidak turun berkempen ke Melaka sebagai tanda protes kepada pendirian UMNO dan ketegasan Zahid Hamidi bertanding solo itu? –
ShahbudinHusin 23/10/2021.

4.8

4

votes
Article Rating
Kongsikan artikel ini


KETIKA PH AMBIL ALIH MELAKA, WANG KERAJAAN NEGERI HANYA ADA RM18 JUTA TAPI….

Saya masih ingat ketika kita ambil alih kerajaan Melaka dahulu lebihan wang kerajaan negeri hanya RM18 juta.
Lepas setahun kita urus Melaka, lebihan wang kerajaan negeri meningkat jadi RM60 juta.
Untuk bantu orang Melayu dan Bumiputra saya tubuhkan Dana Harta Bumiputra. Dalam tempoh setahun kita berjaya kumpul RM33 juta.
Tujuan kita tubuhkan dana ini adalah khusus untuk bantu orang Melayu dan Bumiputra membuat pinjaman perumahan dan pinjaman mikro perniagaan.
Sebenarnya dalam tempoh 22 bulan itu banyak inisiatif untuk rakyat telah berjaya kita buat tapi malangnya bila mandat rakyat telah diusik, banyak rancangan itu tidak dapat dilaksanakan.
YB ADLY ZAHARI
Mantan KM Melaka.

4.8

6

votes
Article Rating
Kongsikan artikel ini


PAS JANGAN SIBUK-SIBUK DI PRN MELAKA….

Sama seperti di Sabah, Pas juga tidak pernah menang sebarang kerusi di Melaka.
Lantaran tiada kerusi dimenangi di Sabah itulah menyebabkan Pas sedia beralah dan tidak menyertai PRN negeri itu yang diadakan pada tahun lalu.
Ia adalah sebagai jalan tengah berikutan UMNO dan Bersatu saling berebut kerusi yang sama untuk ditandingi.
Pendirian tidak bertanding itu bertujuan memudahkan UMNO dan Bersatu mencari jalan penyelesaian berhubung pembahagian kerusi.
Dengan tidak bertanding itu dan sebagai sebahagian daripada kerajaan PN, Pas ketika itu menyokong calon kedua-dua parti yang bertelagah iaitu UMNO dan Bersatu dalam PRN Sabah.
Menjelang PRN Melaka 20 November depan, dilema Pas boleh dikata hampir sama dengan di Sabah.
Di Melaka, UMNO memenangi 13 kerusi pada PRU14 lalu daripada 18 kerusi yang ditandinginya.
Bersatu memenangi dua kerusi daripada enam yang ditandinginya.
Pas tidak memenangi sebarang kerusi, meskipun mereka bertanding di 24 kerusi.
Masalah di Melaka adalah sama seperti di Sabah di mana UMNO dan Bersatu berebut kerusi atau kawasan yang sama.
UMNO bukan saja mahu mengekalkan kemenangan di 13 kerusi yang telah dimenanginya pada PRU14 itu, bahkan juga mahu kekal bertanding di 18 kerusi sebagaimana pilihanraya sebelum ini.
Berikutan Bersatu mahu menambah kerusi yang ingin ditandinginya, manakala Pas pula merasakan inilah peluangnya untuk menerobos menang kerusi buat kali pertama di Melaka melalui kerjasama tiga parti Melayu itu, maka itulah mereka mengharapkan ada kesepakatan dengan UMNO sambil berharap parti tersebut sedia melepaskan sebahagian kerusinya.
Sebagaimana Pas tidak mungkin melepaskan mana-mana kerusinya di Kelantan dan Terengganu kepada UMNO atau Bersatu, UMNO juga secara normalnya adalah begitu dan tidak mungkin mereka sedia melepaskan walau satu kerusinya di Melaka, baik kepada Pas atau Bersatu.
Tetapi, jika benar kerjasama ingin diwujudkan, Bersatu dan Pas tidak harus meminta lebih daripada kekuatan mereka yang sepatutnya.
Walaupun daripada 18 kerusi yang ditandingi UMNO pada PRU14, hanya 13 yang dimenanginya, tetapi lima kawasan yang kalah itu memang kerusi tradisi UMNO, kecuali Paya Rumput dan Teluk Mas yang pertama kali dimenangi Bersatu.
Maka, daripada lima kerusi itu dan dua daripadanya sudah menjadi milik Bersatu, jika mahu bekerjasama, tiga selebihnya harus diserahkan semula kepada UMNO atau dalam erti kata lain, UMNO mesti diserahkan 16 kerusi untuk mereka tandingi daripada 28 kerusi dalam DUN Melaka.
Bagi Bersatu, dua kerusi iaitu Paya Rumput dan Teluk Mas sudah memadai untuk mereka tandingi.
Jangan minta lebih-lebih jika betul-betul ingin bekerjasama dengan UMNO.
Pas pula, oleh kerana tiada kerusi dalam tangannya sekarang, parti itu jangan sibuk-sibuk mahu bertanding dalam PRN Melaka kali ini.
Sedarlah diri dan tengoklah cermin banyak kali untuk melihat wajah diri sendiri.
Kalau dalam PRN Sabah, mereka boleh tidak meletakkan calon, mengapa tidak di Melaka?
Jika Pas mahu bertanding juga, eloklah mereka memilih bertanding untuk berlawan semua kerusi yang ditandingi DAP di negeri itu.
Pada PRU14 lalu, DAP bertanding 8 kerusi dan mereka menang semua kerusi yang ditandingi.
Bukankah Pas selalu kata DAP adalah musuh mereka dan musuh Islam, jadi lawan dan kalahkanlah parti tersebut?
Buat apa menjerit bermusuh dengan DAP tapi tidak berani berlawan dengan mereka?
Cehhhh…..
(ShahbudinHusin 24/10/2021)

3.5

2

votes
Article Rating
Kongsikan artikel ini


DENGAN TIADA KEMPEN TERBUKA, LAGILAH UMNO TIDAK PERLU BEKERJASAMA

Pelbagai pihak dilihat tidak senang dengan pengumuman Menteri Kesihatan, Khairy Jamaluddin berhubung larangan ceramah, majlis sosial, pelancaran jentera dan segala aktiviti terbuka sepanjang tempoh berkempen dalam PRN Melaka.
Tambahan lagi larangan itu yang konon bertujuan mengelak penularan semula wabak Covid19 dikeluarkan ketika Presiden UMNO, Ahmad Zahid Hamidi, Najib Razak dan pemimpin-pemimpin UMNO sudah mula turun menjelajah beberapa kawasan di Melaka untuk memastikan kemenangan BN pada 20 November depan.
Bagi pihak dalam UMNO, mereka melihat larangan itu tidak lain bertujuan menghalang pemimpin-pemimpin UMNO menjalankan kerja-kerja kempen secara agresif bertemu pengundi.
Kata mereka lagi, sebagai parti yang berasaskan akar umbi, kempen turun ke bawah bertemu rakyat dan pengundi adalah perkara yang tidak boleh dielakkan bagi UMNO bila berlaku pilihanraya.
Lainlah seperti Bersatu, tambah mereka, yang merupakan parti yang tiada akar umbi dan tidak banyak cawangan, maka tiada keperluan bagi pemimpinnya turun ke bawah untuk berkempen.
Kempen boleh saja dilakukan melalui cara lain menggunakan program kerajaan, NGO atau media sosial.
Selain itu, ada pihak dalam UMNO juga melihat larangan kempen itu sebagai strategi halus untuk mendesak agar UMNO akhirnya sedia bekerjasama dengan PN bagi memastikan PH tidak berpeluang mencapai kemenangan.
Di waktu yang sama, PH juga turut tidak senang dengan larangan kempen yang diumumkan Khairy Jamaluddin itu.
Sementara Ketua Penerangan PKR, Shamsul Iskandar Mohd Akin menganggap larangan itu memperolok sistem demokrasi, Lim Guan Eng pula sedang mengkaji untuk mencabarnya daripada sudut undang-undang.
Daripada satu sudut, oleh kerana banyak sektor ekonomi dan aktiviti sosial telah dibenarkan seperti melancong, bermesyuarat, kenduri dan sebagainya, tambahan lagi lebih 90 peratus rakyat sudah menerima vaksin, melarang aktiviti kempen untuk pilihanraya ternampak seperti tidak masuk akal.
Jika begitu, apa gunanya vaksinasi?
Sepatutnya biarlah semua aktiviti kempen dibenarkan, yang penting SOP asas seperti menjaga kebersihan, memastikan penjarakan fizikal dan memakai pelitup muka hendaklah sentiasa dipatuhi.
Begitu pun, apa sebenarnya tujuan larangan kempen ini dikuatkuasakan?
Sepertimana kita sedia maklum, kerjasama antara UMNO dengan PN, walaupun terus menerus diminta oleh Pas dan Bersatu, adalah sesuatu yang memang sukar untuk menjadi kenyataan.
Terutama disebabkan jurang perbezaan UMNO dengan Bersatu itu terlalu dalam, malah berliku-liku, mempertemukan titik tolak ansur antara keduanya bukanlah suatu perkara mudah.
Untuk itu, kemungkinan paling besar di PRN Melaka ini ialah UMNO dan Bersatu akan berlaga sesama sendiri atas tiket BN serta PN dalam persaingan tiga penjuru yang turut disertai PH.
Apabila berlaku pertembungan itu, mereka yang paling susah hati ialah kelompok menteri UMNO yang diketahui sejak dulu berjiwa pro kepada Bersatu.
Kalau mereka turun berkempen untuk UMNO, bimbang nanti Bersatu akan berkecil hati dan jika turun berkempen menolong Bersatu pula, ia sudah tentu melanggar disiplin parti.
Lalu, dengan adanya larangan turun berkempen secara terbuka yang diumumkan KJ itu, selamatlah mereka dan mereka kini tidak perlu langsung turun berkempen baik untuk UMNO, mahu pun Bersatu.
Di waktu yang sama, disebabkan cawangan dan akar umbi UMNO lebih kukuh berbanding Bersatu, apa yang perlu dilakukan oleh parti itu dengan adanya larangan kempen terbuka ini ialah memanfaatkan kekuatan itu sepenuhnya untuk mendekati lagi semua kelompok pengundi.
Ia boleh dilakukan melalui jentera media sosial tempatan yang mungkin sudah sedia wujud di peringkat cawangan dan jika belum ada, masih ada masa untuk mewujudkannya dengan menyenaraikan nama pengundi dalam daftar mereka.
Kemudian, segala hal berkaitan kempen, termasuk serangan kepada pihak lawan dan menjawab isu-isu yang berbangkit hendaklah menggunakan saluran tersebut sebaik-baiknya.
Bersatu yang tidak banyak cawangan dan tiada akar umbi sudah tentu berdepan kesukaran berkempen hingga ke bawah menggunakan media sosial, kecuali yang boleh dilakukan ialah mewujudkan pusat-pusat serangan yang beroperasi di Kuala Lumpur atau di bandar Melaka.
Tetapi sudah tentu keberkesanannya tidak menyeluruh atau mampu meresap ke bawah berbanding apa yang digerakkan UMNO melalui akar umbinya yang sudah sedia wujud itu.
Pokoknya, dengan adanya larangan kempen terbuka dan mengadakan majlis-majlis bertemu pengundi ini lebih memberi kelebihan kepada UMNO dan ia lagi meletakkan mereka tidak perlu sama sekali bekerjasama dengan Bersatu, Pas atau PN.
Senang-senang Bersatu akan ditinggalkan dalam gerak kerja kempen dan mendekati pengundi.
Paling-paling pun Pas yang ada sedikit akar umbi akan diperalat sepenuhnya oleh Bersatu untuk berhadapan dengan UMNO.
Secara langsung dan tidak langsung, UMNO kini sudah boleh tutup terus pintu rundingan dengan PN. –
ShahbudinHusin 25/10/2021.

5

1

vote
Article Rating
Kongsikan artikel ini


PINDAAN PERLEMBAGAAN PERJANJIAN MALAYSIA 1963 TIDAK SEHARUSNYA DITANGGUH

Majlis Presiden Pakatan Harapan kecewa dan kesal dengan sikap Kerajaan yang telah menangguhkan pindaan perlembagaan berhubung Perjanjian Malaysia 1963 (MA63).
Kami difahamkan berdasarkan laporan media bahawa Rang Undang-Undang tersebut akan dibentang di Parlimen pada 26 Oktober, namun ia tidak akan dibahas dan diluluskan pada 28 Oktober seperti yang telah dimaklumkan sebelum ini.
Penangguhan ini berlaku walaupun proses perbincangan dan rundingan telah diadakan selaras dengan Perkara 5 Memorandum Persefahaman di antara Kerajaan dan Pakatan Harapan.
Pakatan Harapan semestinya menyokong penuh usaha ini, yang merupakan kesinambungan usaha pimpinan Pakatan Harapan sejak sekian lama, termasuk dalam mengiktiraf Hari Malaysia seperti yang diangkat oleh DS Anwar Ibrahim pada 2008, serta pendirian sdr Lim Kit Siang di Parlimen yang tidak menyokong pindaan Perlembagaan pada 1976 yang telah mengubah status Sabah dan Sarawak dari ‘wilayah’ menjadi ‘negeri’.
Oleh itu, Menteri di Jabatan Perdana Menteri (Parlimen dan Undang-Undang) perlu memberi komitmen untuk segera melaksana pindaan ini demi keadilan buat rakyat Sabah dan Sarawak.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP)
Madius Tangau
Pertubuhan Kinabalu Progresif Bersatu (UPKO)

5

1

vote
Article Rating
Kongsikan artikel ini


JANGAN TUNJUK LEKEH, BERSATU DAN PAS KINI MESTI BERHENTI MERAYU KERJASAMA UMNO

Sudah sah kini Perikatan Nasional atau PN akan masuk menyertai PRN Melaka atas nama gabungan itu sendiri tanpa bekerjasama dengan mana-mana parti lain.
Dalam kenyataan medianya, Mahiaddin Md Yasin berkata, Bersatu, Pas dan Gerakan akan bertanding di semua 28 kerusi dalam PRN Melaka 20 November ini dengan menggunakan lambang PN.
Maklumat awal daripada sumber PN mengatakan, berikutan keputusan gabungan itu bertanding semua 28 kerusi, pembahagiannya ialah Bersatu akan bertanding 18 kerusi, manakala Pas dan Gerakan masing-masing diperuntukkan 5 kerusi.
Dengan bertanding 18 kerusi bermakna Bersatu akan bertanding di semua kerusi yang ditandingi UMNO dan cuba mengalahkan calon parti tersebut.
Pada PRU 2018 lalu, UMNO bertanding di 18 kerusi dan menang 13 daripadanya.
Dipercayai untuk PRN kali ini, UMNO akan kekal bertanding di 18 kerusi tersebut, manakala selebihnya akan ditandingi oleh parti komponen BN yang lain.
Dengan keputusan PN ini juga bererti Bersatu dan Pas tidak lagi mengharapkan kerjasama UMNO dalam PRN Melaka.
Berikutan UMNO dilihat mempunyai kecenderungan untuk bertanding solo atas tiket BN dan enggan bekerjasama dengan Pas atau Bersatu sebagaimana ditegaskan beberapa kali oleh Zahid Hamidi, PN juga tidak lagi berharap kepada kerjasama mereka.
Bermakna, pertandingan tiga penjuru antara BN, PN dan PH atau lebih jika ada parti lain turut masuk bertanding, sudah tidak dapat dielakkan lagi.
Bersatu dan Pas dalam hal ini tidak perlu lagi mengeluarkan sebarang kenyataan yang menunjukkan mereka ingin bekerjasama dengan UMNO atas apa alasan sekali pun.
Lupakan UMNO dan bergandinglah tanpa keraguan bersama ketegasan Pengerusi PN, Mahiaddin untuk gabungan itu bertanding sendiri tanpa mengharapkan kerjasama pihak lain.
Lagi pula, lagi banyak mengeluarkan kenyataan ingin bekerjasama, sedangkan UMNO kekal dengan kecenderungannya ingin bertanding solo, nampak sangat Bersatu dan Pas dilihat sebagai parti yang lekeh dan terhegeh-hegeh.
Melalui pendirian terbaru ini, Bersatu dan Pas dengan dibantu Gerakan hanya perlu menumpukan sepenuh perhatian kepada PRN Melaka dengan memperkukuhkan jentera mereka untuk memenangi sebanyak mungkin kerusi dan membuktikan PN adalah gabungan yang setanding dengan BN.
PRN Melaka adalah masa untuk PN, khususnya Bersatu dan Pas untuk membukti kekuatan, bukan untuk mempamerkan kelekehan. –
ShahbudinHusin 26/10/2021.

5

2

votes
Article Rating
Kongsikan artikel ini


USAH SESEKALI TERMAKAN BUDI JIKA UMNO TAK MAHU TERGADAI ‘BODY’

Kata bidalan moden selalu mengingatkan – jangan termakan budi, nanti tergadai ‘body’.
Walaupun kata bidalan di atas lebih dimaksudkan kepada anak-anak gadis agar berhati-hati selalu dalam menempuhi pergaulan kehidupan mereka, tetapi adalah suatu hakikat yang global bahawa budi yang diberi memang memerlukan balasannya.
Dalam apa juga aktiviti kehidupan atau pergaulan di seluruh dunia, itulah lumrahnya.
Dalam konteks PN, khususnya Bersatu dan Pas yang masih tak henti-henti menagih kerjasama daripada UMNO dalam menghadapi PRN Melaka, ia sebenarnya bukanlah percuma.
Mereka mahukan kerjasama itu semata-mata untuk memerangkap UMNO supaya terus bersama mereka, seterusnya memastikan nyawa politik dan keseronokan menikmati jawatan dalam kerajaan tidak terlepas daripada genggaman.
Kerjasama yang diharapkan dapat dibentuk di Melaka adalah permulaan kepada jalinan hubungan yang berterusan dalam sehingga PRU15 akan datang.
Bermula dengan UMNO sedia bertolak ansur memberi kerusi kepada Bersatu dan Pas di PRN Melaka, kedua-dua parti itu nantinya akan terus menuntut jumlah kerusi lagi dalam PRY15 dalam konteks kerjasama sedia ada.
Khususnya kerusi-kerusi yang dituntut atau diharap sedia ditolak ansur oleh UMNO itu tentunya ialah kerusi yang sedang diduduki oleh Geng Hamzah Zainuddin dalam Bersatu sekarang.
Jika BN dengan kerjasama PN berjaya menang di Melaka, merekalah nanti yang paling awal mendabik dada mengatakan kemenangan itu adalah atas kerjasama yang mereka berikan.
Akhirnya, UMNO akan terus dipaksa tunduk kepada kemahuan serta nafsu kedua-dua parti itu.
Kalau UMNO kalah pula di Melaka, mereka akan tampil dengan hujah bahawa kerjasama yang telah dibentuk itu mesti diperkukuh dan diperkuatkan lagi supaya sama-sama tidak kecundang dalam PRU15.
Sudahnya, sekali lagi UMNO akan dipaksa tunduk untuk terus bekerjasama yang natijahnya hanya menguntungkan mereka, khususnya Bersatu yang tiada kekuatan akar umbi itu.
Makna kata, UMNO dan BN jangan sesekali terperangkap atau membiarkan diri mereka termakan budi PN yang bermula di PRN Melaka ini.
Memang sekarang ini PN cuba melontarkan pelbagai hujah untuk mewajarkan kerjasama itu, termasuk kononnya demi kepentingan ummah, kekuatan politik Melayu Islam dan sebagainya, namun semuanya tidak lebih hanyalah kata-kata manis “sang buaya untuk memastikan anak dara masuk ke perangkapnya” saja.
Di Melaka, dengan ada 19 kawasan majoriti Melayu daripada 28 kawasan keseluruhannya yang mana UMNO lebih berpotensi untuk memenanginya.
Sebaliknya, Bersatu dan Pas atas tiket PN, tidak terlihat sama sekali potensi untuk menang walau satu kerusi pun.
Seorang pemimpin Bersatu yang berasal daripada Melaka tanpa ragu-ragu berkata, DUN Paya Rumput dan Telok Mas yang dimenangi parti itu pada PRU14 lalu atas tiket PH menggunakan logo PKR juga bakal terlepas dalam PRN 20 November ini.
Realitinya, kerjasama Bersatu dan Pas semata-mata tidak mampu untuk PN memenangi dua kerusi tersebut.
Dengan kata mudah, jika UMNO boleh menang bersendirian atas tiket BN, buat apa mereka mahu berkongsi kerusi dengan Bersatu dan Pas yang bukan hanya ingin menumpang, malah memerangkap untuk menagih lebih banyak kerusi dalam PRU15 nanti?
Kepada UMNO, jangan sesekali termakan budi jika tidak mahu tergadai “body”. –
ShahbudinHusin 26/10/2021.

1

1

vote
Article Rating
Kongsikan artikel ini


PAS PERTIKAI KEPUTUSAN GUNA LAMBANG PN DI PRN MELAKA?

Saya meneliti keputusan Mesyuarat Perikatan Nasional (PN) malam semalam yang memutuskan PN termasuk juga PAS akan mengguna lambang PN dalam PRN Melaka akan datang.
Sebagai salah seorang Ahli Jawatankuasa Kerja PAS Pusat, saya menghormati keputusan yang telah dibuat, bagaimanapun saya menyarankan supaya keputusan tersebut hendaklah dikembalikan kepada parti masing-masing untuk parti-parti tersebut membuat keputusan bersetuju atau tidak dengan apa yang Mesyuarat PN telah putuskan.
PAS sebagai sebuah parti yang mempunyai badan pembuat keputusan perlu diberi peluang untuk membincangkan keputusan penggunaan lambang PN tersebut, apatah lagi perkara penggunaan lambang dalam pilihanraya termasuk dalam Fasal 81 Perlembagaan PAS:
Adapun Lambang atau Simbol PAS untuk Pilihanraya ialah bulatan putih dengan berlatar belakang warna hijau, dan dalam keadaan tertentu latar belakang boleh juga digunakan warna hitam dengan memakai ukuran 3 X 4 iaitu 3 lintang dan 4 bujur, atau apa-apa simbol yang dipersetujui oleh Jawatankuasa Kerja PAS Pusat dan diluluskan oleh Pendaftaran Pertubuhan serta Suruhanjaya Pilihanraya.
Jelas berdasarkan fasal tersebut, Jawatankuasa Kerja PAS Pusat merupakan badan pemutus bagi pihak PAS berkaitan dengan penggunaan lambang dalam pilihanraya, justeru keputusan Mesyuarat PN perlu dikembali kepada PAS sebelum ia dimuktamadkan.
Lebih daripada itu pada pemerhatian saya, penggunaan lambang dalam pilihanraya adalah berkaitan perkara prinsip dalam PAS yang perlu dibincangkan hukumnya oleh Majlis Syura Ulama (MSU), disebabkan ia berkaitan dengan Amal Islami yang dilakukan oleh ahli-ahli parti.
Perkara seumpama ini pernah timbul dalam satu konvensyen Pakatan Rakyat (PR) kira-kira 10 tahun yang lalu, diadakan di Tropicana, Petaling Jaya.
Konvensyen bersetuju supaya parti-parti komponen PR mengguna satu lambang (iaitu setelah PR didaftarkan) bagi menghadapi Pilihanraya Umum.
Pada ketika itu, seorang wakil PAS, Ustaz Abdul Halim Abdul Rahman (mewakili MSU) bangun dan menyarankan: “kami PAS minta tempoh untuk putuskan perkara ini”.
Kata Ustaz Abdul Halim lagi: “Perkara ini perlu dibawa ke dalam MSU kerana bagi ahli-ahli PAS mereka diberi panduan, bahawa bekerja dalam sesuatu pilihanraya tidak terpisah dari bebanan taklif yang ada justifikasi dosa dan pahala”.
Dengan pengertian lain, penggunaan sesuatu lambang bukan hanya perkara berkaitan strategi tetapi juga berkaitan dengan prinsip.
Mekanisme yang sama turut diamalkan oleh Muafakat Nasional (MN), di mana semua yang diputuskan oleh Mesyuarat Jawatankuasa Perunding MN harus dikembalikan kepada parti masing-masing untuk dibuat keputusan selanjutnya.
Sehubungan dengan itu, saya menyarankan supaya PN memberi ruang kepada badan-badan pemutus di dalam PAS membuat pendirian untuk penggunaan lambang PN tersebut.
Dr Mohd Zuhdi Marsuki
Ahli Jawatankuasa Kerja PAS Pusat
26 Oktober 2021
19 Rabiulawal 1443

0

0

votes
Article Rating
Kongsikan artikel ini


PUNCANYA TIDAK LAIN MELAINKAN PAS TIADA KESETIAAN….

Sehingga kini masih tiada ketentuan lagi tentang kerjasama tiga parti – UMNO, Pas dan Bersatu – dalam menghadapi PRN Melaka.
Kalau ikut Presiden UMNO, Zahid Hamidi, beliau mahu BN bertanding solo dan tidak bekerjasama, baik dengan Pas mahu pun Bersatu.
Tetapi, Timbalan Presiden UMNO, Mohamad Hasan masih terbuka untuk bekerjasama dengan Pas, walaupun mengatakan 95 peratus akar umbi UMNO tidak mahu ada kerjasama parti itu dengan Bersatu.
Maknanya, beliau masih berharap kepada kerjasama daripada Pas dan tidak kepada Bersatu serta mengatakan dalam keadaan sekarang, segala-galanya terserah kepada Pas untuk membuat pendirian.
Begitu pun, dalam keadaan Pas masih diharapkan oleh UMNO untuk bekerjasama, parti Islam itu pada semalam, telah pun menyatakan persetujuan dalam mesyuarat PN untuk bertanding dalam PRN Melaka bersama gabungan tersebut.
Malah, berdasarkan kenyataan media yang dikeluarkan Pengerusi PN, Mahiaddin Md Yasin semalam itu, tiga parti gabungan PN yang setuju bertanding dalam PRN Melaka – Bersatu, Pas dan Gerakan – turut bersetuju untuk menggunakan hanya satu logo.
Logo yang dipersetujui digunakan oleh ketiga-tiga parti ialah lambang PN dan ini bermakna Pas telah melakukan pengorbanan besar tidak menggunakan logonya sendiri demi cinta kasih dan sayangnya yang tak terhingga kepada PN.
Apakah maknanya semua ini?
Memahami keadaan ini, sebenarnya tidak perlu lagi untuk UMNO terus berharap dapat bekerjasama dengan Pas kerana parti itu telah pun menunjukkan komitmennya yang jelas untuk bersama Bersatu dan Gerakan dalam PN untuk menghadapi PRN Melaka.
Jadi, sia-sia saja untuk UMNO terus berharap dapat bekerjasama dengan Pas.
Tambahan lagi, adalah tidak mungkin dan hampir mustahil Pas sanggup membatalkan persetujuan yang telah diberikannya kepada PN atau ia keluar daripada gabungan itu semata-mata untuk bekerjasama dengan UMNO.
Sebaliknya apa yang Pas mahu dan harapkan ialah membawa UMNO dan Bersatu untuk bekerjasama dengan menjadikan kedudukan dirinya yang berada di tengah-tengah sebagai jambatan.
Agaknya kerana terbiasa dengan amalan sebahagian pemimpinnya memadukan isteri, maka Pas juga seperti cuba untuk memadukan UMNO dengan Bersatu dalam politik negara ini.
Bergaduh dan berkelahi antara UMNO dan Bersatu tidak menjadi masalah bagi Pas yang berada di tengah-tengah, yang penting asalkan semuanya berada dalam rumahtangga yang sama.
Dalam hal ini, Bersatu yang tiada kekuatan serta akar umbi, tentu saja tidak menolak untuk dimadukan dengan UMNO.
Namun, tidak bagi UMNO kerana bermadu dengan Bersatu lebih banyak membawa kerugian daripada keuntungan kepada mereka.
Pokoknya di sini, kemelut dan tiada penyelesaian dalam hubungan tiga parti ini ialah kerana tiadanya kesetiaan di pihak Pas.
Pas mudah rambang mata, mudah tergoda dan selalu ada keinginan untuk memiliki kedua-dua jiwa.
Jika sejak awal Pas ada kesetiaan dan faham erti kesetiaan dalam hubungannya dengan UMNO dalam MN yang lebih dulu wujud berbanding PN, semua masalah yang berbangkit hari ini pasti tidak berlaku.
Disebabkan punca masalah daripada Pas itu, tidak dapat dipastikan ada jalan penyelesaian atau tidak untuk ketiga-tiga parti itu dalam PRN Melaka ini.
Yang nyata, UMNO dengan Bersatu memang tidak boleh diperbaiki lagi hubungannya.
Ada atau tidak jalan selesainya, yang pasti ketiga-tiga parti itu akan terus bermusuhan dan bercakaran selepas ini untuk tempoh yang lama dan mungkin juga selama-lamanya.
Selain BN dan PN adalah entiti yang berbeza, bak isteri tua dengan isteri muda, kerjasama yang ingin dicapai dalam PRN Melaka antara ketiga-tiga parti sebagaimana keinginan Pas itu juga tiada keikhlasan sama sekali antara mereka.
Kerjasama yang ingin dibuktikan hanyalah berasaskan kepentingan sementara semata-mata, untuk memuaskan perut, nafsu serta jawatan dan bukan untuk membela nasib rakyat Melaka.
Untuk itu, sama ada UMNO, Pas dan Bersatu bekerjasama atau tidak akhirnya, ia bukanlah perkara yang tujuannya untuk mengutamakan rakyat kerana ketiga-tiga parti itu atau gabungan yang menaungi mereka hanya memikirkan kepentingan diri mereka semata-mata.
Berbaik, berbalah atau bekerjasama – semuanya untuk memenuhi nafsu saja.
Untuk itu, seharusnya mereka itu ditolak dan jangan sama sekali diberi undi, bermula di Melaka pada 20 November ini dan seterusnya pada PRU15 akan datang.
Ini saja cara memberi pengajaran kepada mereka, lagi pun kemenangan mereka tidak mengubah apa-apa kepada nasib rakyat yang susah dan derita kerana paksi keutamaan mereka hanya kepentingan diri semata-mata. –
ShahbudinHusin 27/10/2021.

3.6

5

votes
Article Rating
Kongsikan artikel ini


JANGAN SUSAHKAN RAKYAT YANG SUSAH – ADLY ZAHARI

Antara perkara drastik yang saya lakukan semasa memimpin Kerajaan Negeri Melaka ialah saya menghapuskan segala bentuk birokrasi yang menyusahkan rakyat.
Saya tidak mahu rakyat dirumitkan untuk mendapat bantuan disebabkan birokrasi yang melampau.
Misalnya bantuan kebajikan masyarakat, sebelum ini setiap bulan rakyat terpaksa pergi ke Japerun untuk mengambil bantuan RM200 setiap bulan.
Namun selepas saya menjadi Ketua Menteri saya arahkan sumbangan ini dimasukkan terus ke akaun para penerima setiap bulan.
Prinsip saya mudah, jangan susahkan rakyat yang susah.
ADLY ZAHARI
Pengerusi PH Melaka.

4.5

2

votes
Article Rating
Kongsikan artikel ini


PELANCARAN JENTERA P/RAYA YANG SENGAJA MELANGGAR UNDANG2 SERLAHKAN KEANGKUHAN UMNO

Tindakan UMNO mengadakan majlis pelancaran jentera pilihanraya BN secara besar-besaran bagi menghadapi PRN Melaka di PWTC Kuala Lumpur malam tadi adalah jelas melanggar arahan kerajaan.
Dalam arahan Kementerian Kesihatan yang diumumkan Khairy Jamaluddin pada 24 Oktober lalu dengan terang menyebut – sebarang aktiviti, perhimpunan atau majlis sosial berkaitan pilihanraya adalah tidak dibenarkan, termasuk penganjuran majlis pelancaran jentera pilihanraya berkuatkuasa 25 Oktober hingga 27 November.
Meskipun difahami pilihanraya diadakan di Melaka, tetapi tidak disebut sama sekali larangan itu hanya berkuatkuasa di negeri Melaka semata-mata.
Ini bermakna, mengadakan sebarang majlis yang ada kaitan dengan pilihanraya, bukan saja dilarang diadakan di Melaka, tetapi juga di seluruh negara.
Bahkan, jika di atas kayangan sekali pun hendak diadakan majlis yang ada kaitan dengan pilihanraya, ia juga dilarang selagi di bawah cakrawala negara ini.
Dengan itu, mengadakan majlis pelancaran jentera pilihanraya di PWTC adalah suatu kesalahan yang sahih, terang lagi nyata.
Bukan saja UMNO patut didenda, malah pemimpin utamanya juga mesti diambil tindakan sewajarnya atas pelanggaran undang-undang secara sengaja.
Sekaligus, tindakan UMNO melanggar arahan kerajaan yang ditunjangi UMNO dan dikeluarkan oleh menteri UMNO sendiri adalah melambangkan keangkuhan dan kesombongannya.
Kalau UMNO sendiri senang-senang melanggar dan tidak memperdulikan arahan kerajaan, bagaimana UMNO mahu menunjukkan ia sebagai parti yang bertanggungjawab kepada rakyat?
Adakah kesombongan serta keangkuhan UMNO itu kerana mereka merasakan mereka kini sudah menguasai kerajaan?
Atau ia sebagai penzahiran tidak setuju dengan tindakan Khairy Jamaluddin yang semua orang tahu beliau agak tidak disenangi oleh kepimpinan UMNO sedia ada sekarang ini?
Apa pun alasan UMNO mengadakan majlis pelancaran jentera pilihanraya malam tadi yang melanggar arahan kerajaan, sambil dalam waktu yang sama mempamerkan keangkuhan serta kesombongannya, ia tetap merupakan tindakan yang salah serta melanggar undang-undang.
Kalau UMNO merasakan mereka sekarang boleh bersikap sombong dan angkuh kerana sudah menguasai kerajaan, sedarlah bahawa mereka sebenarnya adalah parti yang kalah dan ditolak rakyat pada PRU14 lalu.
Bukan saja di Melaka mereka kalah, bahkan di seluruh negara rakyat telah menolak UMNO.
Jadi, nak sombong apa kalau jadi kerajaan pun bukan dengan melalui undi rakyat?
Selain itu, kalau arahan kerajaan itu dilanggar kerana tidak setuju dengan tindakan Khairy Jamaluddin selaku Menteri Kesihatan, sedarkah UMNO bahawa perlantikan Ahli Parlimen Rembau itu dibuat oleh Perdana Menteri daripada UMNO sendiri.
Jadi sekarang, dengan melanggar arahan Kementerian Kesihatan itu, UMNO sebenarnya mahu menunjukkan protes kepada siapa – kepada Khairy Jamaluddin atau kepada Ismail Sabri Yaakob yang melantiknya sebagai menteri?
Yang nyata, dengan tindakan UMNO terang-terang melanggar arahan kerajaan itu, ia kini semakin menghakis dirinya, sekurang-kurangnya di bawah kepimpinan yang ada sekarang, sebagai parti yang berjuang dengan penuh hikmah, akur kepada peraturan, undang-undang serta berjiwa rakyar.
Terhampak, kerakusan nafsu lebih mengatasi jiwa UMNO sehingga apa apa saja sedia dilanggar jika bertentangan dengan keinginan.
Kepada pengundi Melaka dan rakyat seluruhnya, bayangkan dan fikirlah sendiri jika dengan keangkuhan dan kesombongan ini, kemenangan masih juga ingin diberikan kepada mereka? –
ShahbudinHusin 28/10/2021.

3

2

votes
Article Rating
Kongsikan artikel ini


PH HARUS HATI-HARI, PRN MELAKA CERMINAN MENUJU PRU15

Pakatan Harapan (PH) tidak boleh lagi bagi janji dalam Pilihanraya Negeri (PRN) Melaka pada bulan November hadapan.
Kecuali PH mula bertindak sekarang selaras dengan apa yang dikatakan dan apa yang diperjuangkan selama ini, barulah PH akan dipercayai.
PH telah diberi peluang menjadi kerajaan selama 22 bulan setelah menang PRU-14, jauh lebih pendek berbanding tempoh lima tahun pemerintahan Taliban kali pertama di Afghanistan (1996 – 2001).
Kebaikan dan kejayaan PH dalam tempoh 22 bulan bersejarah itu dalam beberapa hal terserlah juga. Tetapi kelemahan dan janji-janji tinggi yang gagal dipenuhi juga jelas kelihatan. Rakyat tidak mudah lupa dengan kata-kata bekas Pengerusi PH ketika itu yang juga Perdana Menteri bahawa Manifesto PH bukannya kitab suci.
Report Card PH selama memerintah dalam kerajaan pertamanya selama 22 bulan itu berwarna-warni, dengan lulus berwarna biru dan gagal berwarna merah. Banyak merah daripada biru nampaknya.
Sebelum menang PRU-14, PH bertahun-tahun lamanya mesra dan berlibaturus dengan pertubuhan-pertubuhan sivil di Malaysia. Tetapi selepas PH tumbang pada akhir Februari tahun 2020, pertubuhan-pertubuhan sivil tidak lagi ghairah untuk mendampingi PH apatah lagi untuk menolong PH bangkit kembali. Di mana silap PH? Apakah dosa PH?
Pertubuhan-pertubuhan sivil sebenarnya berasa serik dan terkesan seperti dikhianati apabila PH mengecap kuasa dan para pemimpinnya mulai merasai nikmat segala keistimewaan sebagai golongan pemerintah yang berkuasa, lalu dalam sekelip mata disaksikan lari dari idealisme perjuangan asal yang dikongsi bersama oleh pertubuhan-pertubuhaan sivil tersebut.
Sekarang rakyat di seluruh negara menjadi pemerhati yang ada kepentingan untuk menilai kembali PH.
Walaupun PRN Melaka ini berlaku di negeri antara terkecil di Semenanjung dan di seluruh Malaysia, tetapi Melaka yang bersejarah itu sering disebut dengan ungkapan, “Melaka – di mana tempat semuanya bermula”.
Justeru itu keputusan PRN Melaka nanti boleh ditafsirkan sebagai potret wajah PH, Barisan Nasional (BN) dan Perikatan Nasional (PN) khususnya di mata rakyat.
PRN di Melaka yang Hari Mengundinya pada 20 November nanti selepas melalui kempen dengan norma baru di mana segala aktiviti politik hampir keseluruhannya dilarang oleh SOP KKM dan MKN akan menjadi semacam referendum rakyat.
Referendum rakyat itu khususnya terhadap tiga buah gabungan parti-parti politik PH,BN dan PN yang mendominasi landskap politik Malaysia sejak Sheraton Move.
Langkah Sheraton membawa kesan politik yang besar juga di Malaysia, di mana persaingan dalam sistem dua parti, antara BN dengan PH selama berdekad telah runtuh dan kini pertandingan untuk mendapatkan sokongan rakyat kelihatan lebih terbuka dengan kehadiran lebih ramai peserta.
Jika BN dan PN bertempur sesama sendiri di Melaka, maka senario itu memberi kelebihan kepada PH dalam pertandingan tiga penjuru.PH akan menjadi benefisiari hasil dari peseteruan BN dan PN, bukannya kerana kelebihan polisi PH atau kekuatan sebenar PH.
Tetapi jika BN dan PN membuat U-turn dan berdamai sebelum Hari Penamaan Calon pada 8 November nanti, ada kemungkinan PH akan menggigit jari kerana terlepas peluang kemenangan mudah.
Justeru itu PH perlu menjaga imej dan prinsip politik perjuangannya agar terserlah di Melaka. Imej politik yang baik bagi PH di Melaka mungkin akan kekal positif di mata rakyat sehinggalah PRU ke-15 nanti sebagai gabungan politik pelbagai kaum, agama dan budaya yang berintegriti, boleh dipercayai kerana adil, amanah, demokratik dan tidak mengejar fatamorghana kuasa semata-mata.
Untuk menang jangka panjang, bukannya jangka pendek sekadar PRN Melaka sahaja, maka PH perlu mendapatkan semula sokongan pertubuhan-pertubuhan sivil yang masih kelihataan dingin dan merajuk terhadap PH.
Memang benar pertubuhan-pertubuhan sivil selalu menuntut itu dan ini terhadap kerajaan yang berkuasa. Tetapi itu adalah peranan mereka dan demokrasi itu memang bising selalunya.
Memang benar juga pertubuhan-pertubuhan sivil tidak boleh memberi undi kepada PH untuk memenangi PRN di Melaka nanti. Tetapi pertubuhaan-pertubuhan sivil ini tidak boleh PH pinggirkan. Restu dan dokongan pertubuhan-pertubuhan sivil memberikan keabsahan atau legiitimasi terhadap kewujudan PH.
Sekarang pertubuhan-pertubuhaan sivil sedang memerhati siapa-siapa yang akan menjadi calon-calon PH dalam PRN di Melaka.
Geng Berempat yang mencontohi Langkah Sheraton di Petaling Jaya, dan cuba ditiru untuk dibawa ke bumi Hang Tuah dan Hang Jebat di Melaka, mempunyai sebab tersendiri mengapa mereka tidak disenangi oleh pertubuhan-pertubuhan sivil yang pernah menyokong PH selama ini.
PH ada beberapa hari sebelum hari Penamaan Calon. PH ada pilihan sama ada menerima keempat-empat susuk itu, atau memilih tiga dari berempat, atau sekadar dua dari berempat atau menolak kesemuanya.
Isu Geng Berempat di Melaka itu yang kini berada di atas meja Majlis Presiden PH untuk diputusakan akan dinilai oleh semua pihak, bukan sahaja oleh pertubuhan-pertubuhan sivil tetapi juga di kalangan anggota setia dan penyokong atas pagar PH berjuta orang di seluruh negara. Mereka semua mempunyai locus standi menentukan nasib PH dalam Pilihanraya Umum Negara yang akan datang.
Isu “high moral ground” yang selama ini memberi kelebihan kepada PH dalam mendepani regim BN pimpinan Najib Razak dulu yang rasuah dan menyalahgunakan kuasa sehinggalah BN tumbang.
Isu “high moral ground” juga memberi kelebihan imej baik kepada PH dalam menentang kerajaan PN yang dianggap kerajaan tidak sah taraf kerana terbentuk melalui pintu belakang, hinggalah PN juga tumbang.
Imej PH sebagai gabungan parti-parti politik yang kekal mahu memberikan harapan kepada 32 juta rakyat Malaysia sebagai pilihan terbaik rakyat yang membawa agenda perubahan atau reformasi akan terhakis dan tercemar apabila PH dianggap dua kali lima, sama sahaja semacam BN dan PN jika PH tersalah buat pilihan kerana mengambil mana-mana susuk di kalangan Geng Berempat itu menjadi calon PH dalam PRN Melaka nanti.
Peringatan telah dibuat. Kini terserlahlah kepada kepimpinan tertinggi PH membuat keputusan.
Hassan Abdul Karim
Ahli Parlimen Pasir Gudang (Keadilan/PH)
29 Oktober 2021 (Jumaat)

5

1

vote
Article Rating
Kongsikan artikel ini


ZAHID HAMIDI TAK PERNAH TAK KELAKAR…

Mesyuarat MT UMNO malam tadi membuat keputusan untuk meneruskan kerjasama dengan Pas dalam menghadapi PRN Melaka, 20 November ini.
Keputusan itu diambil kerana ia dikatakan selaras dengan ketetapan PAU atau Perhimpunan Agung UMNO 2020 untuk memperkukuhkan Muafakat Nasional.
Keputusan yang sama juga adalah berpandukan ketetapan Jawatankuasa Induk Muafakat Nasional pada mesyuaratnya 19 Oktober 2020 dan 18 November 2020 di mana dalam persefahaman itu UMNO dan Pas akan menggunakan logo masing-masing dalam pilihanraya bagi mengelakkan pertembungan sesama sendiri.
Dalam erti kata lain, UMNO dalam mesyuarat terbarunya ini masih berharap untuk bekerjasama dengan Pas, walau realitinya Pas kini adalah anggota rasmi PN yang dipimpin oleh Mahiaddin Md Yasin.
Sebab itu Pas dalam mesyuarat khas PN pada 25 Oktober 2021 baru-baru ini telah bersetuju dengan ketetapan untuk bertanding bersama gabungan itu dalam PRN Melaka.
Dalam mesyuarat itu, Pas bukan saja setuju berbahagi kerusi dengan Bersatu dan Gerakan, malah juga bersetuju dengan penggunaan hanya satu lambang iaitu logo PN bagi menentang BN dan PH di PRN Melaka.
Peliknya di sini ialah MT bermesyuarat malam tadi dengan merujuk keputusan mesyuarat MN pada Oktober dan November 2020 di mana ketika itu Pas belum lagi menyertai PN dan hubungannya dengan UMNO masih dikira mesra.
Tetapi, setelah Pas dengan rasminya menyertai PN, jika tidak silap pada awal 2021, apakah keputusan mesyuarat MN pada Oktober dan November 2021 itu masih boleh dipakai untuk dijadikan rujukan oleh UMNO?
Tidakkah UMNO sedar bahawa Pas kini sudah berkahwin dengan Bersatu dalam rumahtangga PN?
Ibaratnya UMNO ini tak ubah seperti lelaki yang pernah bertunang dan gadis itu kini sudah pun kahwin dengan lelaki lain, tetapi ia tetap juga mahu mengadakan kenduri dan berkahwin dengan gadis yang sudah pun bergelar isteri orang lain itu.
Kelakar tak UMNO ini?
Kenapa masih mahu dikenang janji-janji manis ketika memadu asmara bersama Pas dahulu?
Adakah Pas masih peduli janji-janji dulu itu?
Hakikat yang nyata, UMNO di bawah Zahid Hamidi memang tak pernah tak kelakar dalam menentukan hala tuju parti itu.
Di mana sembang kencangnya sebelum ini konon UMNO akan bertanding solo dan enggan dikhianati lagi oleh Pas?
(ShahbudinHusin 29/10/2021)

5

3

votes
Article Rating
Kongsikan artikel ini


ANTARA UMNO DAN PAS – SIAPA PERANGKAP SIAPA?

Secara tersiratnya, keputusan mesyuarat MT semalam yang memutuskan UMNO ingin bekerjasama dengan Pas dalam PRN Melaka adalah suatu cubaan memberi tekanan dan memerangkap parti Islam itu.
UMNO pada hakikatnya tahu Pas adalah ahli gabungan PN yang dua sehari sebelum itu telah bersetuju untuk berganding bersama Bersatu dan Gerakan dalam menyertai PRN Melaka.
Tidak setakat setuju bertanding dalam PRN Melaka bersama PN, malah Pas juga setuju untuk menggunakan lambang PN, bukan lambang bulan dalam pilihanraya tersebut.
Dengan keadaan itu, ternampak sangat mustahil untuk Pas keluar serta meninggalkan PN semata-mata untuk bekerjasama dan menerima huluran tangan yang dibuat oleh UMNO.
Keputusan UMNO mahu bekerjasama dengan Pas saja, bukan dengan Bersatu dan PN, tidak lebih sebagai cubaan menekan dan memerangkap Pas, sambil bertujuan memecah-belahkan PN.
Dengan keputusan tersebut, selain dapat menunjukkan UMNO memang ingin bersama dengan Pas demi perpaduan ummah, ia juga akan meletakkan Pas dalam serba-salah.
Jadi sekarang UMNO telah meletakkan keputusan membuat pilihan di tangan Pas – kalau ingin bersamanya, sila tinggalkan PN dan bertandinglah atas logo sendiri atau jika enggan, teruskanlah bersama PN yang didalamnya ada Bersatu yang merupakan musuh ketat UMNO itu,
Sekurang-kurangnya, meskipun dengan Pas menolak untuk bekerjasama dengan UMNO, UMNO sudah boleh mengelak daripada dipertanggungjawabkan untuk membentuk penyatuan ummah, sebaliknya meletakkan beban itu kepada Pas.
Itulah sebenarnya muslihat UMNO di sebalik keputusan MT itu, walaupun secara tersuratnya, ia turut menunjukkan parti itu dalam keadaan lemah dan tidak mampu menang PRN Melaka secara solo.
Adalah jelas, UMNO hanya berharap dapat memenangi PRN Melaka dengan adanya bantuan Pas dan dengan berlakunya perpecahan dalam PN.
Makna kata, tidaklah sekuat mana UMNO sekarang ini.
Kalau UMNO benar-benar kuat, sepatutnya ia kekal dengan pendirian bertanding solo dan tidak mengharap sama sekali kepada kerjasama dengan Pas, jauh sekali melakukan percaturan mahukan Pas bertanding atas logo sendiri yang mana ia dengan mudah difahami hanya bertujuan memecah-belahkan PN.
Kecuali ada perubahan drastik berlaku, hasrrat UMNO untuk memancing Pas dengan cara sedemikian itu secara umumnya hampir mustahil akan menjadi kenyataan.
Ini kerana, Pas lebih selesa dan lebih mungkin kekal bersama PN berbanding untuk beralih arah kepada UMNO yang mana hubungan antara keduanya selalu berlaku pasang surut dan turun naik yang tidak menentu.
Bagi Pas, jika ingin kepada penyatuan ummah yang sebenar, ia mestilah dengan membawa sekali Bersatu ke dalam persepakatan itu, bukannya melibatkan UMNO dan Pas semata-mata.
Perkara ini sudah pastinya ditolak oleh UMNO kerana pemimpin-pemimpin parti itu masih ada dendam terhadap Bersatu dan Mahiaddin Md Yasin.
Akhirnya, UMNO pun turut sama terperangkap dalam percaturan ini, meski pada awalnya mereka yang ingin memerangkap Pas.
Apatah lagi dengan kenyataan Timbalan Presiden Pas, Tuan Ibrahim Tuan Man yang mempelawa semua parti yang ingin bekerjasama dengan Pas agar setuju menggunakan logo bulan dalam PRN Melaka ini.
Seorang lagi pemimpin Pas, Dr. Khairuddin Attakiri pula berkata, sama ada Pas akan menggunakan logonya sendiri atau logo lain, ia tidak boleh ditentukan atau melalui tekanan pihak lain.
Dengan kedua-dua kenyataan Tuan Ibrahim dan Dr. Khairuddin ini, malu tak UMNO?
Sebab itu, tiada pemimpin UMNO berani mengulas kedua-dua kenyataan pemimpin Pas di atas. –
ShahbudinHusin 30/10/2021.

5

1

vote
Article Rating
Kongsikan artikel ini


JANGAN FITNAH DAN JANGAN KOMPAUN NAJIB – BELIAU DI MELAKA KERANA BERCUTI, BUKANNYA BERKEMPEN!!

Dikesan setakat ini sebagai pemimpin yang paling sibuk bertemu pengundi menjelang PRN Melaka 20 November depan, bekas Perdana Menteri, Najib Razak rupa-rupanya sedang bercuti di negeri tersebut.
Hari ini beliau dilaporkan berada di kawasan Tangga Batu dalam sessi percutiannya itu sambil mengambil peluang bertemu dan beramah mesra dengan penduduk tempatan.
Najib yang juga Pengerusi Lembaga Penasihat BN turut membeli barangan basah seperti ikan dan sayur di Pasar Terbuka Pantai Puteri sebelum minum pagi bersama peniaga serta penduduk kawasan berkenaan.
Beliau yang diiringi Timbalan Speaker Dewan Negara yang juga Ketua UMNO Bahagian Tangga Batu, Mohamad Ali Mohamad dan Ketua UMNO Bahagian Jasin, Hasan Abd Rahman kemudiannya menikmati juadah asam pedas ketika makan tengah hari bersama nelayan dan masyarakat Kampung Hailam, Tanjung Kling di jeti nelayan kampung terbabit.
Najib berkata, beliau memilih Melaka sebagai lokasi percutiannya kali ini kerana negeri itu mempunyai banyak tempat yang boleh dilawati, selain mempunyai ramai kenalan lama.
“Saya bercuti dan bertemu masyarakat di sini dan ia bukanlah boleh ditakrifkan sebagai berkempen untuk pilihanraya.
“Saya cuma nak tengok sendiri keadaan di jeti nelayan, di samping memenuhi undangan Mohamad Ali untuk menjamu selera di sini,” katanya.
Najib juga dijadual menikmati cendol di Kampung Tengah, Bukit Rambai petang tadi serta membeli-belah di sebuah pasar raya di Taman Nirwana, Klebang.
Pada sebelah malam pula, beliau akan makan malam bersama penduduk di Batang Tiga serta beramah mesra dengan pengunjung `Down Town’ Dataran 1Malaysia, manakala pagi esok, beliau akan bersarapan pagi bersama penduduk Sungai Udang.
Woww…walaupun bercuti, tapi nampaknya begitu sibuk dan padat jadual Najib di Melaka.
Jarang-jarang ada rakyat Malaysia bercuti seperti dilakukannya itu.
Berdepan penguatkuasaan larangan berkempen oleh KKM berikutan kebimbangan wabak Covid19 boleh menular semula, apakah setiap kali Najib turun ke Melaka, alasannya tidak lain ialah semata-mata untuk bercuti?
Kalau begitu, jika beliau setiap hari berada di Melaka sehingga hari pengundian pada 2 November nanti, apakah alasannya juga untuk bercuti?
Apakah ini bermakna percutian Najib ke Melaka akan bersambung-sambung sehingga 20 November depan?
Jika itu yang berlaku, sementara orang lain yang biasanya bercuti ke Melaka atau mana-mana destinasi dalam negara hanya melakukannya selama dua tiga hari atau paling lama sehingga seminggu, apakah Najib akan mencatat sejarah sebagai rakyat Malaysia paling lama pernah bercuti ke Melaka?
Sejak zaman Parameswara, pernahkah ada sesiapa yang tinggal di Kuala Lumpur, tetapi menghabiskan percutian di Melaka selama lebih 20 hari seperti Najib?
Apa pun, jangan fitnah Najib dan KKM juga jangan keluarkan apa-apa kompaun kepadanya walau didapati semacam berkempen untuk pilihanraya.
Meskipun sibuk ke sana sini dan berjumpa ramai orang di Melaka, beliau sebenarnya bukanlah berkempen.
Beliau hanya bercuti….cuti-cuti untuk Keluarga UMNO. –
ShahbudinHusin 30/10/2021.

4.7

7

votes
Article Rating
Kongsikan artikel ini


GEGAK-GEMPITA KONON NO BERSATU, REALITINYA 3 JUTA AHLI UMNO HIDUP-HIDUP KENA TIPU

Cissss…sembang kari dan gebang lebih saja UMNO selama ini rupanya.
Konon tidak mahu bekerjasama dengan Bersatu dan sedia berlawan dengan parti itu dalam PRN Melaka, hakikatnya semua itu hanya tipu dan propa saja.
Realiti yang tersembunyi, UMNO sebenarnya penakut dan kecut perut untuk bertanding solo dalam pilihanraya tersebut.
Kalau dengar sembang pemimpin UMNO, khususnya Zahid Hamidi bukan main lagi konon beraninya mereka – mahu bertanding sololah, sedia lawan tiga penjurulah, yakin boleh menanglah, tak mahu bersama dengan Bersatulah dan macam-macam lagi gebang gajah terbang, tapi semua itu tidak lebih suatu penipuan belaka.
Kalau tidak takut untuk bertanding solo dan bukan menipu namanya, untuk apa MT UMNO membuat keputusan memberi mandat kepada Perdana Menteri, Ismail Sabri untuk mencari jalan bagi mengelakkan pertandingan tiga penjuru dalam PRN Melaka?
Dalam pengakuannya yang mustahil beliau berbohong, Ismail Sabri berkata, MT UMNO telah memberi mandat kepadanya selaku Perdana Menteri untuk berunding, termasuk berbincang dengan parti dalam kerajaan agar tidak berlaku pertembungan tiga penjuru dalam PRN Melaka.
Ismail yang juga Naib Presiden UMNO berkata, UMNO dan BN akan berusaha untuk mengelak pertembungan tiga penjuru antara parti dalam kerajaan, termasuk dengan Bersatu.
Katanya lagi, beliau sedang menjalankan rundingan dengan PAS dan Bersatu bagi memastikan pertembungan sesama sendiri pada pilihan raya dapat dielakkan, serta bagi menentukan bentuk kerjasama pada PRN Melaka, selaras mandat yang diberi MT itu.
“Keputusan UMNO adalah kita berhasrat mengelakkan pertembungan dengan mana-mana parti dalam kerajaan, terutama tiga penjuru.
“MT UMNO memberi mandat kepada saya untuk berunding dan berbincang dengan parti dalam kerajaan bagi mengelak pertembungan,” demikian katanya sebagaimana dilaporkan Berita Harian.
Dalam hal ini, adakah ahli UMNO tahu mengenai keputusan MT yang memberi mandat kepada Ismail Sabri untuk berunding dengan Pas dan Bersatu itu?
Kenapa dalam kenyataan media selepas mesyuarat MT minggu lalu hanya dilaporkan tentang hasrat UMNO untuk meneruskan kerjasama dengan Pas saja dan langsung tidak disebut tentang hubungan dengan Bersatu?
Mengapa UMNO tidak berterus-terang tentang mandat yang diberi kepada Perdana Menteri untuk mengadakan rundingan mengelakkan pertandingan tiga penjuru, termasuk dengan Bersatu itu?
Apa yang berlaku sekarang, Zahid Hamidi sudah berada di Jerman untuk menerima rawatan sakit belakang sehinggalah PRN Melaka berakhir, Najib Razak sedang sibuk berkempen untuk mencari kemenangan, tetapi Ismail Sabri dalam masa yang sama sedang mengadakan rundingan perdamaian dengan Bersatu.
Lakonan apakah semua ini?
Kepada ahli bawahan turut didendangkan dengan gegak gempita laungan UMNO tetap mahu berlawan dengan Bersatu, namun diam-diam Perdana Menteri diberi mandat berunding yang mana ia diputuskan oleh mesyuarat MT UMNO yang dipengerusikan oleh Zahid Hamidi sendiri.
Drama hipokrasi apa sedang mereka pentaskan ini?
Apa pun, lakonan dan hipokrasi ini menjadikan 3.4 juta ahli UMNO hidup-hidup kena tipu oleh pemimpin mereka sendiri. –
ShahbudinHusin 31/10/2021.

5

4

votes
Article Rating
Kongsikan artikel ini


KE MANA AKHIRNYA KETETAPAN PAU2020, APAKAH KATA NAFSU PEMIMPIN LEBIH TINGGI DARIPADA SUARA AKAR UMBI?

Perkara terbesar yang menjadi pertaruhan, malah mungkin dijadikan korban berikutan keputusan mesyuarat MT UMNO memberi mandat kepada Perdana Menteri, Ismail Sabri Yaakob untuk berunding dengan parti-parti dalam kerajaan bagi mengelakkan pertandingan tiga penjuru dalam PRN Melaka ialah ketetapan Perhimpunan Agung UMNO 2020.
Ketetapan PAU 2020 ialah UMNO sebulat suara memuktamadkan putus hubungan dan tidak akan mengadakan sebarang kerjasama dengan Bersatu dalam PRU15 akan datang.
Maksud mandat untuk Ismail Sabri berunding dengan parti-parti dalam kerajaan itu pula tentulah dengan Bersatu dan Pas.
Mengadakan rundingan dengan Pas barangkali bukan menjadi masalah buat UMNO kerana tiada sebarang ketetapan menghalangnya, meskipun Pas adalah anggota rasmi PN bersama Bersatu, tetapi cuba berunding dengan Bersatu adalah suatu kesalahan bagi parti itu.
Ini berikutan PAU 2020 telah membuat ketetapan yang jelas iaitu UMNO akan memutuskan hubungan dan tidak sama sekali bekerjasama dengan Bersatu dalam PRU15.
Memang benar yang ingin dirunding itu hanyalah berkaitan PRN Melaka dan bukannya PRU15, tetapi kita juga tahu bahawa kerjasama UMNO dengan Bersatu, jika berlaku dalam PRN Melaka, ia pasti akan meleret sehingga kepada PRU15.
Sepatutnya apabila sudah ada ketetapan putus hubungan dengan Bersatu dalam PRU15, UMNO tidak harus sama sekali ada sebarang rundingan lagi atau cuba membentuk kerjasama dengan parti pimpinan Mahiaddin Md Yasin itu, baik dalam mana-mana PRK atau PRN.
Untuk apa ditetapkan putus hubungan dengan Bersatu dalam PRU15 jika dalam apa-apa pilihanraya, baik PRK dan PRN sebelum tibanya tarikh PRU15, UMNO masih boleh berunding dan ingin bekerjasama dengan Bersatu?
Adakah Zahid Hamidi selaku Presiden UMNO dan lain-lain pemimpinnya yang membuat keputusan memberi mandat kepada Ismail Sabri itu benar-benar faham dengan ketetapan PAU 2020 serta menjiwai semangat ketetapan tersebut?
Begitu juga dengan Ismail Sabri yang nampaknya seronok diberi mandat berunding dengan Bersatu itu, adakah beliau juga faham dengan ketetapan PAU 2020 serta semangatnya?
Apatah lagi, Ismail Sabri yang dilantik untuk berunding itu pula adalah pemimpin UMNO yang mempunyai kepentingan paling besar iaitu takut kehilangan jawatan Perdana Menterinya jika rundingan menemui jalan buntu.
Kedudukan beliau boleh jatuh jika Bersatu atau PN mengambil tindakan menarik sokongan atau membuat keputusan tidak menyokong Belanjawan 2022 di Parlimen.
Dengan yang demikian, Ismail Sabri hampir pasti akan melakukan apa saja untuk memastikan rundingan dengan Bersatu itu menemui kejayaan.
Sebagai tambahan, Ismail Sabri turut merupakan antara pemimpin UMNO diketahui umum pro kepada Bersatu sejak era Mahiaddin jadi Perdana Menteri lagi dan tidak bersama dengan keputusan MT UMNO menarik sokongan terhadap Perdana Menteri sebelum ini.
Bahkan, beliau ketika itu sibuk mengatur perjumpaan bersama pemimpin kluster kabinet dalam UMNO untuk mempertahankan Mahiaddin dan kerajaan PN.
Dengan latar belakang Ismail itu, selain UMNO membuat keputusan memberi mandat kepadanya untuk berundung dengan Bersatu, apa jadi akhrinya kepada ketetapan PAU 2020?
Apakah suara akar umbi masih ada harga dan nilainya dalam UMNO jika ketetapan PAU sendiri begitu senang diperleceh, bahkan cuba dibuang ke dalam bakul sampah begitu saja?
Apa juga makna dan nilai suara akar umbi itu sendiri yang mana selama ini pemimpin-pemimpin UMNO begitu meletakkannya sebagai sumber kekuatan parti?
Kalau suara akar umbi sudah tiada nilainya lagi, lebih baik dimansuhkan saja peraturan yang mengatakan ketetapan PAU adalah keputusan yang tertinggi sekali dalam UMNO.
Lebih munasabah diletakkan peraturan baru – keputusan tertinggi dalam UMNO ialah nafsu pemimpinnya sendiri. –
ShahbudinHusin 01/11/2021.

5

1

vote
Article Rating
Kongsikan artikel ini


RAFIZI TEGUR PH, INGATKAN PERISTIWA KEMASUKAN BERSATU

Semasa rundingan permohonan BERSATU nak masuk PH dulu tahun 2016, saya dan sahabat-sahabat yang mewakili PKR dalam Majlis Presiden berkeras BERSATU hanya diterima sebagai sekutu pilihanraya (bukannya anggota PH) supaya keputusan PH tidak kacau bilau.
Yang berkeras mahukan BERSATU sebagai anggota PH adalah pimpinan AMANAH dan DAP, dengan alasan PKR tidak kuat dan berpecah.
Perangai Azmin dijadikan alasan PH perlukan pimpinan baru dari BERSATU kerana kononnya kami tidak kuat untuk mendisiplinkan Azmin yang mahu bersama-sama PAS.
Pada satu ketika, kata dua diberikan kalau PKR tetap berkeras, wajarlah PKR tidak lagi bersama PH kerana AMANAH dan DAP sudah buat keputusan menerima BERSATU.
Demi mengekalkan PH, kami terpaksa bersetuju dengan syarat ada perjanjian ketat.
Itulah latar belakang kacau bilau. Perjanjian ke laut, strategi “lonjakan yang dibawa BERSATU” juga ke laut sebab BERSATU melonjak katak 🤣
Sekarang alasan yang sama digunakan pimpinan AMANAH, konon Idris Harun dan lain-lain akan bawa lonjakan di Melaka.
Masalahnya mereka berkokok di dalam mesyuarat PH kerana dalam PH, parti besar mana pun bila menjadi anggota ada undi yang sama.
Diluar mereka senyap kerana sudah jadi amalan yang akan kena hentam PKR yang selalu kena jawab diluar.
Sudah sampai masanya Presiden AMANAH dan Pengerusi AMANAH Melaka pula cuba meyakinkan pendokong PH diluar ini kot belah mana kemasukan katak-katak politik akan memberi lonjakan yang boleh memenangkan PH di Melaka.
Ini hujah kuat berdegar-degar dalam mesyuarat PH tapi tidak cukup berdegar-degar di luar.
Kalau saya, kena sekali cukuplah. Sampai mati saya takkan lupa pengajaran itu sebab kalau kena dua tiga kali atas kesilapan sama, namanya ”kurang cerdik” 🤣
RAFIZI RAMLI
Naib Presiden PKR.

5

5

votes
Article Rating
Kongsikan artikel ini


JANGAN SEDIH, UMNO SEPATUTNYA BERTERIMA KASIH KEPADA PAS

Rasa kecewa UMNO berikutan pendirian Pas yang mengumumkan akan menggunakan lambang PN dalam PRN Melaka, sekaligus menolak bekerjasama dengan BN mungkin boleh difahami, tetapi adalah dinasihatkan mereka tidak mengecam atau mengutuk parti Islam itu secara berlebih-lebihan.
Pendirian Pas itu bukan saja atas kedudukan mereka sebagai anggota rasmi PN, malah ia sebenarnya dapat menyelesaikan masalah UMNO sendiri secara tidak langsung.
UMNO dan Pas, walaupun bersama dalam Muafakat Nasional atau MN, namun tiada ikatan rasmi yang mengesahkan hubungan mereka itu.
Berbanding PN yang merupakan gabungan berdaftar, MN tidak pernah pun cuba didaftarkan.
Setiausaha Agung BN yang dipecat, Annuar Musa pernah mendakwa, UMNO pimpinan Zahid Hamidi sendiri yang menolak untuk mendaftarkan MN.
Kalau setakat bercinta ke sana sini, tiada ikatan rasmi yang mengikat, apalah nak dihairankan kalau hubungan itu putus di tengah jalan atau pasangan mencari cinta yang lain.
Jadi, tak salah pun Pas beralih kepada PN, yang salah ialah UMNO itu sendiri kerana buta-buta percaya kepada Pas tanpa mahu mengikatnya dengan ikatan rasmi.
Selalu berjumpa, selalu bermesyuarat dan selalu bersama dalam pelbagai program, kenapa hubungan tak diikat dengan ikatan yang rasmi?
Berbeza dengan PN, oleh kerana ia didaftarkan sebagai pertubuhan yang rasmi dan Pas dipinang untuk menyertainya, maka tidaklah salah untuk Pas memilih PN berbanding MN.
Bersama UMNO dalam MN, asyik berkawan saja dan tiada pelawaan untuk berkahwin secara rasmi, maka apa pilihan lagi buat Pas?
Apabila muncul Bersatu dalam hubungan antara UMNO dan Pas yang terbentuk selepas PRU 2018, kisah mereka itu sudah jadi seperti cerita cinta tiga segi gayanya.
Cinta tiga segi selalunya penuh dengan cemburu, berebut kasih sayang, dendam dan macam-macam lagi perasaan.
Tetapi, realitinya UMNO hanya mahu bersama Pas, tetapi tidak mahu dengan Bersatu.
Bersatu sedia menerima UMNO dan sedia juga bersama dengan Pas.
Pas pula mahu kepada kedua-duanya iaitu UMNO dan Bersatu.
Dalam masa yang sama, UMNO juga tahu, syarat Pas ialah jika UMNO mahu bersamanya, mesti dibawa Bersatu sekali dalam kerjasama itu.
Tanpa Bersatu, sudah banyak kali diisyaratkan bahawa Pas agak keberatan untuk bekerjasama dengan UMNO semata-mata.
Dengan Pas sudah bersama PN dan sedia menggunakan lambang PN, ia bermakna ikatan Pas dengan Bersatu sudah cukup kukuh sekarang ini.
Dengan itu, UMNO tidak boleh lagi terus merayu agar Pas secara sendirian untuk bersamanya.
Bukan saja pintu rundingan seperti telah tertutup, malah kalau UMNO mahu berunding pun, ia selepas ini mesti dengan PN, bukan lagi dengan Pas.
Namun, untuk UMNO berunding dengan PN, ia tidak juga mudah kerana ada Bersatu di dalamnya, malah Bersatu yang ditolak UMNO itulah yang mengetuai PN.
Berdasarkan semangat ketetapan PAU yang menolak kerjasama dengan Bersatu, berunding dengan PN yang dipimpin dan diketuai oleh pemimpin Bersatu, ia sama ertinya dengan melanggar ketetapan akar umbi itu.
Ikut mana pun, hakikatnya amat sukar untuk meletakkan UMNO dan Bersatu bersama dalam satu kelambu.
Keputusan UMNO mahu bersama dengan Pas saja sebenarnya adalah bertujuan untuk “membunuh” Bersatu, begitu juga tindakan Bersatu melarikan Pas untuk menyertai PN, ia turut bermatlamat melemahkan UMNO.
Kedua-dua parti itu saling tidak mahu bersama dan lebih sedia bermusuh daripada bekerjasama.
Sebab itu, apabila Pas sudah membuat keputusan kekal bersama PN dan akan menggunakan lambang PN, UMNO tidak perlu menoleh atau bersedih lagi.
Tindakan Pas itu secara tidak langsung telah memudahkan lagi keinginan UMNO untuk menolak Bersatu serta memenuhi ketetapan PAU tanpa ragu-ragu.
Oleh kerana Pas lebih memilih bersama Bersatu dalam PN, tidak sukar lagi sebenarnya untuk UMNO untuk turut meninggalkan Pas sama.
Dalam hal ini, UMNO sepatutnya berterima kasih kepada Pas, bukan bersedih.
Bayangkan betapa sukarnya UMNO untuk membuat keputusan dan mengharungi masa depan dalam PRN Melaka dan PRU15 jika Pas tidak membuat apa-apa keputusan berhubung kedudukan dan penggunaan lambang PN.
Sampai bila hubungan tiga segi itu mahu tergantung begitu saja?
Kepada UMNO, pilihan kini hanya satu – jalan terus dan lupakan Bersatu serta lupakan juga Pas secara muktamad. –
ShahbudinHusin 02/11/2021.

4.5

4

votes
Article Rating
Kongsikan artikel ini


SAH MN KINI BERKUBUR, PAS TERBUKTI LEBIH CINTAKAN BERSATU BERBANDING UMNO

Tanpa pengumuman kematian, tanpa talkin dan tanpa diketahui di mana kuburnya, Muafakat Nasional yang terbentuk melalui kerjasama UMNO dengan Pas kini sah terkubur akhirnya.
Ia berikutan ketetapan Pas, bukan saja untuk kekal bersama Perikatan Nasional atau PN yang dipimpin oleh Mahiaddin Md Yasin, malah secara rasmi meluluskan persetujuan secara rasmi menggunakan lambang PN dalam PRN Melaka.
Dengan setuju menggunakan lambang PN ini juga bermakna Pas menolak secara total pelawaan UMNO untuk bekerjasama dengannya.
Pas ternyata lebih cintakan Bersatu berbanding UMNO.
Maka dengan ini, sia-sialah keputusan MT UMNO minggu lalu yang ingin meneruskan kerjasama dengan Pas serta berharap parti itu menggunakan logonya sendiri dalam PRN Melaka.
Sia-sia jugalah MT UMNO memberi mandat kepada Perdana Menteri, Ismail Sabri Yaakob untuk berunding dengan parti-parti dalam kerajaan, maksudnya tentulah dengan Bersatu dan Pas, bagi tujuan mengelakkan berlakunya pertembungan tiga penjuru.
Malah, Ismail Sabri telah gagal sebelum pun memulakan tugasnya mengadakan rundingan itu.
Bersama persetujuan Pas menggunakan lambang PN ini, tanpa keraguan ini bahawa PRN Melaka akan menyaksikan pertembungan tiga penjuru sekurang-kurangnya – BN, PN dan PH – dan mungkin lebih jika ada calon Bebas turut sama menyertai persaingan.
Hampir pasti, persetujuan Pas menggunakan lambang PN ini akan berlaku juga dalam PRU15 nanti.
Maka dengan keputusan Pas ini, tiada guna lagi UMNO terus menaruh apa-apa harapan kepada parti itu.
Pas bukan saja lebih cintakan Bersatu, malah tidak sudi sama sekali bersama dengan UMNO.
Kecintaan Pas kepada Bersatu jelas diperlihatkan dengan pendiriannya yang lagi kuat UMNO menolak Bersatu, makin kuat pula Pas menyayangi Bersatu.
UMNO kini tiada pilihan lagi selain bertanding solo dan belajarlah melupakan segala kenangan manis bersama Pas selama ini.
Lebih penting, haruslah juga UMNO bersedia diserang dan dikecam, termasuk kemungkinan “dikafirkan” semula oleh Pas bermula di PRN Melaka nanti. –
ShahbudinHusin 02/11/2021.

5

6

votes
Article Rating
Kongsikan artikel ini


RAUF KUNCI EMAS KEMENANGAN UMNO, BELIAU MESTI DINAMAKAN CALON KM MELAKA

Di dalam UMNO, hampir tidak ada yang tidak kenal siapa Ab Rauf Yusoh.
Semua orang mengenalinya, kalau pun tidak semua pernah bertegur sapa dengannya, setidak-tidaknya sosok, nama dan perwatakannya amat dikenali sekali.
Dengan pernah menjadi Ketua Pemuda UMNO Bahagian Bukit Bintang di WP, Exco Pemuda UMNO Malaysia, Penolong Setiausaha Pemuda UMNO Malaysia dan Pegawai Khas kepada Hishammuddin Hussein, Setiausaha Kerja UMNO dan sekarang sebagai Ketua UMNO Bajagian Masjid Tanah, Pengerusi Badan Perhubungan UMNO Melaka dan Speaker DUN Melaka, beliau sebenarnya adalah pemimpin yang tidak perlu diperkenalkan lagi.
Tambah menjadikannya tidak perlu diperkenalkan lagi kerana dalam UMNO, jarang ada yang berjaya dalam kerjaya politik di dua negeri yang berbeza sepertinya.
Begitu pun, Ab Rauf menjadi lebih terkenal dan dikenali umum ketika beliau memegang jawatan Setiausaha Kerja UMNO di era Najib Razak menjadi Presiden UMNO dan Perdana Menteri.
Dalam kemelut politik Melaka baru-baru ini di mana empat Adun menarik sokongan sehingga Ketua Menteri, Sulaiman Md Ali bertindak menasihati TYT Tun Ali Rustam untuk membubarkan DUN Negeri, nama beliau diperkatakan ramai sebagai punca segala masalah yang timbul di negeri itu.
Selain dikaitkan dengan projek pasir, Ab Rauf juga didakwa menjadikan Ketua Menteri, Sulaiman Md Ali sebagai bonekanya.
Walaupun hanya sebagai Speaker dan Pengerusi UMNO Melaka, diperkatakan oleh mereka yang membenci dan memusuhinya bahawa beliau sebenarnya “Ketua Menteri Melaka” yang sebenar.
Selain itu, ada juga yang menggelar Ab Rauf sebagai “Raja Melaka”.
Berikutan segala macam dakwaan dan gelaran itu, Ab Rauf dikatakan tidak akan diletakkan sebagai calon dalam PRN Melaka 20 November ini.
Kononnya, bersama semua persepsi negatif itu, jika beliau diletakkan sebagai calon, maka UMNO siang-siang lagi akan kecundang kepada pihak lawan.
Benarkah begitu?
Apa pun persoalannya, yang pertama dan utama sekali dalam perkara ini ialah UMNO harus berlaku adil terhadap Ab Rauf.
Dengan kedudukan dan jawatannya selaku Pengerusi Badan Perhubungan UMNO Melaka, Ab Rauf bukan saja mesti diletakkan sebagai calon, bahkan paling tepat untuk dinamakan sebagai Ketua Menteri mewakili BN.
Jika bukan beliau, dengan populariti dan nama besarnya yang dikenali ramai itu, selain jawatan yang sedang disandangnya, siapakah lagi calon lain yang lebih layak?
Adilkah UMNO kepada Ab Rauf jika dengan segala kelayakan dan kelebihannya itu, tetapi beliau diketepikan akhirnya?
Bagaimana rakyat Melaka dapat melihat UMNO sebagai parti yang mampu berlaku adil kepada mereka dan layak diberi kemenangan kalau dengan Ab Rauf sendiri tidak mampu berlaku adil?
Untuk apa juga UMNO melantik Ab Rauf sebagai Pengerusi Perhubungan UMNO Melaka jika beliau diketepikan sebagai calon pilihanraya dinafikan daripada dinamakan sebagai Ketua Menteri?
Bukankah lebih baik UMNO melucutkan saja jawatannya itu?
Yang kedua, UMNO tidak harus mengenepikan beliau daripada dicalonkan semata-mata kerana banyaknya berlegar tanggapan serta persepsi buruk terhadapnya.
Jika itu yang berlaku, bermakna UMNO sudah menghukum Ab Rauf sebelum beliau disabitkan dengan apa-apa kesalahan atau disiasat oleh pihak berkuasa.
Sekali lagi, adilkah begitu?
Yang ketiga, jika pun benar dakwaan bahawa selama ini Ab Rauf telah menguasai Ketua Menteri, Sulaiman Md Ali dan menjadikannya sebagai boneka, tidakkah ini bermakna beliau sebenarnya lebih daripada layak untuk memegang jawatan Ketua Menteri?
Sudah tentu jika Ab Rauf yang menjadi Ketua Menteri selepas ini, tiada sesiapa pun jua yang dapat membonekakan Ketua Menteri lagi.
Yang keempat, Melaka akan beroleh kelebihan yang tiada taranya jika Ab Rauf dinamakan sebagai calon Ketua Menteri berbanding nama-nama lain, termasuk jika mengekalkan Sulaiman sekali lagi.
Ini kerana berbanding semua pemimpin lain dalam UMNO Melaka yang ada sekarang, Ab Rauf jauh lebih dikenali, lebih ternama dan lebih popular daripada mereka.
Malah beliau sudah sedia popular dan ternama sebelum pun dijadikan calon dan dinamakan bakal sebagai Ketua Menteri.
Tidak ada mana-mana calon Ketua Menteri Melaka sebelum ini yang sepopular Ab Rauf sebelum mereka memegang jawatan sebagai Ketua Menteri.
Hanya Ab Rauf satu-satunya yang ada kelebihan itu dan ini dengan sendirinya akan menjadikan beliau lebih mudah memimpin kerajaan negeri itu, termasuk melonjakkan ekonomi dan sektor pelancongannya serta negeri Melaka tentunya akan menjadi lebih bertuah lagi.
Kata seorang kawan di Melaka, oleh kerana popularitinya saja, jika beliau dinamakan sebagai calon Ketua Menteri, sebelum hari pengundian lagi sekitar 10 hingga 15 peratus undi atas pagar senang-senang sudah terjamin memihak kepada BN.
Kata kawan itu lagi, seperti untuk menarik orangramai hadir ke sesuatu acara, Ab Rauf adalah umpama selebriti yang ada daya tarikan tersendiri yang tiada pada mana-mana pemimpin UMNO yang lain.
Yang kelima, berikutan Pas telah membuat keputusan akan menggunakan lambang PN, diikuti dengan UMNO Melaka yang dipimpin oleh Ab Rauf pula membuat ketetapan menolak sebarang kerjasama dengan Bersatu, inilah masanya untuk UMNO menilai kemampuan sebenar beliau dalam pertembungan tiga penjuru dalam PRN Melaka.
Dengan bertindak berani menolak kerjasama dengan Bersatu dan sedia menghadapi pertembungan tiga penjuru, walau sedar Pas akan bersama PN, Ab Rauf tentunya ada strategi tersendiri dan sulit yang tidak diketahui oleh pemimpin-pemimpin UMNO nasional bagi memenangi PRN Melaka.
Untuk itu, beliau harus diberi peluang untuk membuktikan kemampuan serta keupayaannya ituZ
Berdasarkan semua pertimbangan di atas, Ab Rauf tanpa ragu-ragu adalah kunci emas kepada kemenangan BN dalam PRN Melaka ini dan meletakkannya sebagai calon serta menamakannya sebagai bakal Ketua Menteri adalah resepi mutlak untuk mencapai kejayaan, silap-silap kemenangan lebih gemilang daripada dua pertiga dalam genggaman. –
ShahbudinHusin 03/11/2021.

3

2

votes
Article Rating
Kongsikan artikel ini


KLUSTER MENTERI BUKAN MT MULA CEMAS HATI?

Walaupun hubungan kerjasama tiga parti – UMNO, Pas dan Bersatu – diketahui amat sukar untuk diwujudkan dalam PRN Melaka, kelompok kluster menteri dalam UMNO nampaknya merupakan golongan paling risau dan gelisah jiwa mereka.
Antaranya ialah Shahidan Kassin dan Annuar Musa.
Luahan mereka berdua di laman sosial masing-masing adalah gambaran nyata perkara itu.
Mereka berdua ini bukan ahli MT UMNO dan bukan juga orang yang bersama kepimpinan UMNO yang diterajui Ahmad Zahid Hamidi.
Ketika Mahiaddin Md Yasin jadi Perdana Menteri, mereka pro kepada Bersatu dan kini setelah Ismail Sabri jadi pengganti, mereka ini nampaknya masih juga condong ke arah yang sama.
Mereka berdua ini tetap mahu UMNO, Pas dan Bersatu saling bekerjasama, baik dalam PRN Melaka atau PRU15 serta tidak setuju dengan keputusan parti enggan bekerjasama dengan Bersatu.
Kenapa mereka begitu risau dan gelisah jika kerjasama tidak dapat diwujudkan?
Bukankah parti sudah membuat ketetapan yang jelas, bukan saja dalam MT, malah melalui Perhimpunan Agung UMNO juga?
Mengapa tidak mahu dan sukar akur dengan keputusan parti?
Walaupun mereka bukan ahli MT, tetapi pernah duduk sebagai ahli MT, sepatutnya lebih mudah memahami bagaimana perjalanan, pengurusan serta disiplin sebagai ahli parti.
Mereka ini selamatkan jawatan sendiri atau nak selamatkan masa depan UMNO?
Realitinya, UMNO sudah membuat keputusan enggan bekerjasama dengan Bersatu, sebaliknya hanya ingin meneruskan hubungan dengan Pas, tetapi Pas akhirnya memberi gambaran ia menolak hasrat UMNO itu apabila memutuskan akan menggunakan lambang PN dalam PRN Melaka nanti.
Dengan itu, kebarangkalian paling mungkin ialah UMNO akan kekal bersama BN, manakala Pas dan Bersatu bergabung menggunakan lambang PN.
Ketiga-ketiga parti tersebut adalah parti dalam kerajaan Keluarga Malaysia yang akan berdepan PH sebagai pencabar ketiga.
Ertinya, pertandingan tiga penjuru sudah tidak dapat dielakkan lagi.
Tiga parti Melayu yang bersama dalam kerajaan, tetapi berlaga sesama sendiri atas tiket BN serta PN dan ini menunjukkan Keluarga Malaysia adalah sebuah kerajaan yang bermasalah serta huru-hara. –
ShahbudinHusin 04/11/2021.

4.1

7

votes
Article Rating
Kongsikan artikel ini


KERJASAMA BN/PN – MUNGKIN, MUSTAHIL ATAU PERANGKAP BUAT ISMAIL SABRI?

Di sebalik Pas telah membuat ketetapan akan menggunakan lambang PN dalam PRN Melaka yang sekaligus bermaksud parti itu tidak akan menggunakan logonya sendiri dan secara tidak langsung menolak untuk bekerjasama dengan UMNO, namun masih ada pihak yang mengharapkan akan wujud kerjasama antara BN dengan PN.
UMNO sebelum ini berhasrat ingin meneruskan kerjasama dengan Pas serta berharap parti itu akan menggunakan logonya sendiri dalam PRN Melaka.
Tetapi, dengan Pas akan menggunakan lambang PN, sudah tentulah ia bermaksud parti itu hanya akan bekerjasama dengan Bersatu.
Dalam hal ini, sementara UMNO kekal menolak untuk bekerjasama dengan Bersatu, Pas pula makin merapatkan keintimannya dengan Bersatu.
Soalnya, dalam kemelut ini, khususnya setelah Pas muktamad akan menggunakan lambang PN, bolehkah BN bekerjasama dengan PN?
Yang pertama, harus difahami bahawa BN ialah gabungan yang dianggotai parti-parti politik yang diterajui oleh UMNO.
Pengerusi BN ialah juga Presiden UMNO iaitu Ahmad Zahid Hamidi.
Sama seperti BN, PN juga adalah gabungan parti-parti politik yang diterajui oleh Bersatu.
Pengerusi PN ialah Presiden Bersatu iaitu Mahiaddin Md Yasin.
Bermakna, untuk memastikan kerjasama terbentuk antara BN dan PN, pertama sekali, kedua-dua peneraju gabungan itu mestilah ada keinginan untuk bersama dan sedia untuk bertolak ansur.
Adakah Zahid Hamidi dan Mahiaddin masing-masing mempunyai keinginan untuk bekerjasama?
Kalau Zahid Hamidi sebagai Presiden UMNO dan Mahiaddin Presiden Bersatu setiap masa lebih cenderung untuk membawa kedua-dua parti itu berbalah dan berpisah, bolehkah mereka sebagai Pengerusi BN dan Pengerusi PN untuk saling berdamai dan bekerjasama?
Tidakkah hasrat menginginkan kerjasama antara BN dan PN itu bermakna seperti mengharapkan permusuhan antara UMNO dengan Bersatu boleh didamaikan?
Memang betul ada yang ingin melihat BN dan PN saling bekerjasama, tetapi mereka itu antaranya hanyalah daripada Pas dan kelompok kluster kabinet dalam UMNO seperti Shahidan Kasim misalnya.
Sebaliknya, pemimpin utama dan tegar UMNO kekal dengan hasrat menolak dan mahu melihat Bersatu “mati” begitu saja.
Bolehkah suara mereka yang mahu melihat BN dan PN bekerjasama itu mempengaruhi Presiden UMNO dan Presiden Bersatu?
Lebih daripada itu, di ketika kedudukan Pengerusi BN dan Pengerusi PN amat penting dan diperlukan untuk membuat keputusan berhubung kemungkinan kerjasama antara kedua-dua gabungan itu, Pengerusi PN yang juga Presiden UMNO kini sedang berada di Jerman kerana menjalani pembedahan tulang belakangnya.
Jadi, bagaimana rundingan hendak dijalankan?
Meskipun dalam kes ini ada Perdana Menteri, Ismail Sabri Yaakob yang diberi mandat oleh MT untuk mengetuai rundingan dengan parti-parti dalam kerajaan bagi mengelakkan pertembungan sesama sendiri dalam PRN Melaka, hakikatnya kedudukan beliau dalam parti amat terhad.
Ismail Sabri adalah Perdana Menteri yang bukan Pengerusi BN dan bukan juga Presiden UMNO.
Dengan itu, walau sebagai Perdana Menteri, kuasa beliau dalam BN dan UMNO tidak dapat mengatasi kedudukan serta kuasa Zahid Hamidi.
Bolehkah Ismail Sabri berjaya dalam misi rundingannya atau beliau sebenarnya sedang “diperangkap” oleh Zahid Hamidi dengan diberikan tugas yang tidak mungkin berjaya dilakukannya dengan sempurna?
Seterusnya, adakah dengan kegagalan misi rundingan itu, lebih-lebih lagi jika BN kecundang dalam PRN Melaka nanti, semuanya akan memungkinkan Ismail Sabri bukan lagi calon Perdana Menteri pilihan UMNO dan BN dalam PRU15 akan datang? –
ShahbudinHusin 04/11/2021.

3

2

votes
Article Rating
Kongsikan artikel ini


TIADA MANDAT DIBERI MT, TAPI ISMAIL SABRI SENDIRI YANG MENAWARKAN DIRI

Pada 30 Oktober lalu, Perdana Menteri, Ismail Sabri Yaakob memberitahu media, MT UMNO telah memberi mandat kepadanya untuk melakukan rundingan dengan parti-parti dalam kerajaan bagi mengelakkan berlakunya pertandingan tiga penjuru dalam PRN Melaka.
Untuk itu, katanya beliau kini sedang menjalankan rundingan dengan Pas dan Bersatu bagi memastikan pertembungan sesama sendiri pada PRN Melaka dapat dielakkan.
“Keputusan UMNO ini adalah kerana kita berhasrat untuk mengelakkan pertembungan sesama sendiri antara mana-mana parti dalam kerajaan.
“MT UMNO memberi mandat kepada saya untuk berunding dan berbincang dengan parti dalam kerajaan bagi mengelak pertembungan itu,” katanya sebagaimana dilaporkan Berita Harian.
Sebelum itu, selepas mesyuarat MT UMNO pada 28 Oktober, dalam kenyataan medianya, Setiausaha Agung UMNO, Ahmad Maslan antara lain mengumumkan, MT memberi mandat kepada Zahid Hamidi selaku Presiden UMNO, Mohamad Hasan selaku Timbalan Presiden UMNO dan Ismail Sabri, Naib Presiden UMNO yang memegang jawatan Perdana Menteri untuk memuktamadkan sebarang keputusan berkaitan PRN Melaka.
Tiada langsung disebut dalam kenyataan media itu tentang mandat MT UMNO kepada Ismail Sabri untuk berunding dengan Pas dan Bersatu bagi mengelakkan pertandingan tiga penjuru.
Sebaliknya, UMNO komited dengan ketetapan menolak serta tidak mahu bekerjasama dengan Bersatu sebagaimana telah dimuktamadkan dalam PAU2020 dan hanya ingin meneruskan hubungan kerjasama dengan Pas saja di Melaka.
Jadi, bagaimana Ismail Sabri boleh memaklumkan kepada umum bahawa MT UMNO telah memberi mandat kepadanya untuk berunding dengan Pas dan Bersatu?
Benarkah ada mandat MT sebagaimana disebutnya itu?
Dalam hal ini, sumber yang dekat dengan UMNO memberitahu, secara tepatnya tiada mandat diberikan atau ditawarkan kepada Ismail Sabri atas kedudukannya sebagai Perdana Menteri untuk berunding dengan Pas atau pun Bersatu.
Kata sumber itu, apa yang diputuskan ialah MT memberi mandat kepada tiga pemimpin utama UMNO iaitu Zahid Hamidi, Mohamad Hasan dan Ismail Sabri untuk memuktamadkan secara bersama sebarang perkara berbangkit, jika ada, berkaitan PRN Melaka.
Keputusan itu diambil untuk memastikan UMNO mengamalkan konsep musyawarah di sebalik Mohamad Hasan telah diumumkan sebagai Pengarah PRN Melaka.
Tambah sumber UMNO itu lagi, selepas diumumkan mandat kepada tiga pemimpin utama UMNO itulah Ismail Sabri kemudiannya dengan sukarela menawarkan diri untuk melakukan rundingan dengan Pas dan Bersatu.
Dipercayai beliau membuat tawaran itu kerana melihat tiada hubungan yang jelas berkenaan kerjasama UMNO dengan kedua-dua parti terbabit.
Memandangkan Ismail Sabri telah membuat tawaran terbuka itu, maka MT mengambil pendirian tiada halangan terhadap usaha yang mahu dicubanya itu dan sebarang hasil yang mungkin boleh dicapai hendaklah dirujuk terlebih dahulu kepada Zahid Hamidi dan Mohamad Hasan untuk dipersetujui secara bersama dan sebelum dibuat apa-apa pengumuman secara terbuka.
Makna kata, bukan MT yang memberi mandat berunding itu kepada Ismail Sabri, tetapi beliau sendiri yang menawarkan dirinya.
Begitu pun, sementara tawaran dirinya itu direstui MT, tetapi Ismail Sabri tidak diberi hak untuk membuat keputusan secara sendirian hasil rundingannya dengan Pas dan Bersatu itu.
Ia sebaliknya, mesti dirujuk kepada Zahid Hamidi dan Mohamad Hasan untuk tiga pemimpin utama UMNO itu memutuskannya secara kolektif sama ada bersetuju atau tidak.
Sebagaimana diketahui umum bahawa UMNO sudah pun membuat ketetapan menolak untuk bersama dengan Bersatu dan hanya ingin meneruskan hubungan dengan Pas saja, soalnya kenapa Ismail Sabri masih mahu menawarkan dirinya melakukan rundingan dengan kedua-dua parti itu?
Apakah dalam hatinya masih ada perasaan sayang kepada Bersatu, meskipun UMNO secara keseluruhannya sudah membuat ketetapan menolak parti pimpinan Mahiaddin itu dan hanya ingin bekerjasama dengan Pas seorang saja? –
ShahbudinHusin 05/11/2021.

4

4

votes
Article Rating
Kongsikan artikel ini


ZAHID KEKAL BERKERAS TOLAK BERSATU, USAHA ISMAIL SABRI ELAK TIGA PENJURU TERNAMPAK HAMPIR MUSTAHIL

Marah benau pendokong PPBM kerana UMNO tidak bekerjasama dengan mereka pada Pilihan Raya Negeri (PRN) Melaka.
Semakin kuat pula merentan serba tidak kena mengata itu dan ini tentang UMNO sejak kebelakangan ini.
Sebelum ini dengan angkuh PPBM dilapor mahu ‘langgar’ UMNO di Melaka, tetapi masih merungut tidak sudah-sudah.
Sehingga sanggup melancarkan propaganda tidak masuk akal konon majoriti ahli UMNO mahu bersama PPBM.
Menuduh UMNO tidak dapat bekerjasama dengan mereka disebabkan keegoan pimpinan UMNO.
Sedangkan ramai mengerti seperti apa yang kerap kali diperjelaskan bahawa itu adalah keputusan parti.
Keputusan akar umbi UMNO yang bertegas menolak sebarang bentuk kerjasama politik dengan PPBM.
Seperti yang ditetapkan pada Perhimpunan Agung UMNO 2020 kira-kira 8 bulan yang lalu.
Rakyat mengerti mengapa PPBM menggelisah begitu teruk disebabkan pendirian UMNO itu.
Mereka sedang takut dengan bayang-bayang sendiri kerana sedar tentang perbuatan dan kezaliman mereka.
Berpakat bersama DAP dan Pakatan Harapan (PH) untuk memfitnah UMNO dan para pemimpinnya sejak 2016.
Bergandingan bersama DAP dan PH menumbangkan kerajaan Barisan Nasional (BN) pada PRU-14 dengan tipu daya.
Kini perlu berdepan semula dengan UMNO dalam PRN Melaka sebelum sempat memanipulasi cerita.
Selepas fitnah yang ditaburkan oleh mereka sudah tumpul dan rakyat menyedari tentang kecurangan dan hipokrasi mereka sendiri.
UMNO tenang-tenang sahaja. Kita fokus kepada gerak kerja bersama rakyat untuk BN kembali mentadbir Melaka.
Menerangkan rekod dan kemampuan kerajaan BN memakmurkan rakyat serta negeri Melaka.
Memperjelaskan segala tohmahan fitnah yang tidak benar dan mengingatkan rakyat Melaka apakah itu PPBM dan PH.
Kita perlu meyakini kebijaksanaan orang Melaka dalam menilai apa yang benar dan terbaik untuk masa depan mereka.
Dato’ Seri Dr Ahmad Zahid Hamidi
Pengerusi Barisan Nasional/Presiden UMNO.

5

1

vote
Article Rating
Kongsikan artikel ini


BN SAH TANDING SEMUA 28 KERUSI, ISMAIL SABRI GAGAL DALAM MISINYA MENCARI JALAN DAMAI

BN pagi tadi mengumumkan senarai calonnya yang akan bertanding dalam PRN Melaka, 20 November ini.
Tanpa terkecuali walau satu kerusi ditinggalkan kosong atau dalam erti kata lain, tiada lagi ruang untuk perundingan atau kompromi dengan parti lain, BN mengumumkan bertanding semua 28 kerusi DUN yang dipertandingkan.
Daripada kesemua 28 kerusi DUN yang dipertandingkan, UMNO bertanding 20 kerusi, MCA 7 kerusi dan MIC 1 kerusi.
Dengan pengumuman calon ini beserta penegasan Timbalan Presiden UMNO merangkap Pengarah PRN Melaka, Mohamad Hasan bahawa gabungan itu akan bertanding solo dan tidak akan bekerjasama dengan sesiapa, maknanya soal bekerjasama, baik dengan Pas, Bersatu atau PN, sudah tidak berbangkit lagi.
UMNO dengan ini kekal bersama BN, maka Pas dan Bersatu juga bolehlah meneruskan perjuangan serta bertanding atas tiket PN sebagaimana yang diumumkan sebelum ini.
Di sebalik adanya seruan agar tiga parti Melayu dalam kerajaan itu saling bekerjasama dan Perdana Menteri, Ismail Sabri Yaakob sendiri menawarkan diri untuk menjadi jururunding mencari jalan damai, UMNO dengan tegas memberi isyarat menolak dengan paling awal mengumumkan senarai calonnya.
Bermakna, dalam hal ini Ismail Sabri telah gagal sama sekali dalam usahanya mengelakkan pertembungan tiga penjuru.
Kenyataan Ismail Sabri pada 30 Oktober lalu bahawa beliau akan berusaha mencari jalan agar parti-parti dalam kerajaan tidak bertembung sesama sendiri jelas tidak dipedulikan dan tidak dipandang sikit pun oleh kepimpinan UMNO.
UMNO tetap terus dengan agenda untuk bertanding solo, meski Ismail Sabri, demi keselesaan jawatannya, lebih senang jika ada kompromi serta kerjasama.
Ismail Sabri selepas ini sudah tidak boleh berbuat apa-apa lagi untuk mengelakkan pertembungan tiga penjuru daripada berlaku.
Usahanya telah gagal, malah kedudukannya sebagai Perdana Menteri terbukti tidak mampu memberi sumbangan agar suaranya lebih didengari.
Setelah BN mengumumkan senarai lengkap calonnya, Pas dan Bersatu yang menganggotai PN sudah tiada pilihan lain lagi melainkan harus meletakkan calon pilihan di kerusi masing-masing.
Bertembung dan berlawanlah mereka sesama sendiri dalam pilihanraya negeri, walau ketiga-tiga parti duduk bersama dan satu dalam membentuk kerajaan di peringkat pusat.
Kerajaan Keluarga Malaysia sudah boleh ditukar nama kepada Keluarga Huru-Hara. –
ShahbudinHusin 06/11/2021.

3.8

4

votes
Article Rating
Kongsikan artikel ini


YEAYYY…RAUF KETUA MENTERI, YANG LAIN2 TERMASUK SULAIMAN MD ALI, ELOKLAH BERHENTI BERMIMPI!!

Setakat ini sekurang-kurangnya ada dua berita gembira mengenai PRN Melaka.
Pertama, kenyataan Timbalan Presiden UMNO merangkap Pengarah PRN Melaka, Mohamad Hasan yang menyatakan hampir 90 peratus calon UMNO yang mewakili BN pada pengundian 20 November depan adalah terdiri daripada muka-muka baru.
Dengan pengumuman itu bermakna Pengerusi Badan Perhubungan UMNO Melaka, Ab Rauf Yusoh pasti diletakkan sebagai salah seorang calon UMNO untuk mewakili BN.
Ini kerana sepanjang penglibatannya dalam politik yang penuh warna-warni, baik di Wilayah Persekutuan atau Melaka, Ab Rauf belum pernah lagi merasa bertanding dalam mana-mana pilihanraya.
Makna kata, walaupun beliau tidak lagi dikira muda, Ab Rauf masih dalam kategori muka baru dan termasuk dalam kriteria yang dimaksudkan Mohamad Hasan itu.
Sedemikian itu, jika terpilih sebagai Adun dan BN pula berjaya menghimpun majoriti daripada 28 kerusi yang dipertandingkan pada 20 November ini, pastilah beliau akan dilantik untuk mengisi kerusi Ketua Menteri.
Dengan jawatannya sebagai Pengerusi Badan Perhubungan UMNO Melaka, tentu tujuan khusus beliau diletakkan bertanding ialah dengan hasrat untuk menjadikannya ketua kerajaan negeri bersejarah itu.
Tidak masuk akal jika Ab Rauf dipilih sebagai calon dan kemudian beliau dan BN berjaya mencipta kemenangan, tetapi kejayaan itu hanya untuk beliau terus kekal dengan jawatan Speaker DUN Melaka atau dilantik sebagai Exco Kerajaan Negeri dengan pemimpin UMNO yang berada di bawah ketiaknya pula dilantik sebagai Ketua Menteri.
Mustahil begitu, Ab Rauf diletakkan sebagai calon tidak lain adalah untuk mengambil alih kerusi Ketua Menteri daripada Sulaiman Md Ali.
Berita kedua yang menggembirakan ialah Ab Rauf disebut-sebut akan diletakkan bertanding di kawasan DUN Tanjung Bidara yang terletak dalam UMNO Bahagian Masjid Tanah.
Beliau sendiri ketika ini adalah Ketua UMNO Bahagian Masjid Tanah sejak 2018 yang lalu.
Kerusi DUN tersebut dikira paling selamat untuk UMNO, dan tidak kira siapa calonnya, lebih-lebih lagi jika Ab Rauf, kemenangan sudah hampir pasti dalam genggaman BN.
Dengan itu, harapan Ab Rauf untuk bergelar Adun dan seterusnya dilantik sebagai Ketua Menteri adalah cerah sekali.
Pemimpin lain, jika ada hasrat terpendam dalam hati untuk berebut sama kerusi Ketua Menteri, tak usahlah terus bermimpi.
Malah, termasuk Sulaiman Md Ali, Ketua Menteri sedia ada, lupakanlah terus untuk menyimpan harapan agar khidmat disambung lagi.
Setelah ada Ab Rauf dengan kedudukannya sekarang, yang lain-lain pasti akan tertolak ke tepi kerana kerusi itu memang dia yang punya.
Yang diperlukan bagi Ab Rauf untuk menggapai impiannya hanyalah BN mesti memenangi sekurang-kurangnya 15 daripada 28 kerusi yang dipertandingkan.
Kecuali jika Ab Rauf kalah dan gagal menjadi Adun, tetapi BN menang PRN Melaka, barulah peluang pemimpin lain akan terbuka semula.
Atau pun, kalau BN tewas, semua akan sama-sama melepas.
ShahbudinHusin 06/11/2021.

2.7

3

votes
Article Rating
Kongsikan artikel ini


IDRIS HARON, NOR AZMAN BUKANLAH ‘KATAK POLITIK’ SEPERTI HAMZAH ZAINUDDIN, AZMIN ATAU TOK PA

Ada beberapa pihak yang terkait dengan PH secara terbuka meluahkan rasa kurang senang atas tindakan gabungan itu memilih dua bekas Adun UMNO, Idris Haron dan Nor Azman Hassan sebagai calon dalam PRN Melaka.
Hujah mereka, tindakan PH itu tidak beretika kerana menerima “katak politik” ke dalam gabungan tersebut, sedangkan selama ini menolak perbuatan melompat parti.
Termasuk yang secara terbuka menunjukkan rasa senang itu ialah DAP, salah sebuah parti dalam PH sendiri.
Dilaporkan bahawa ketika pengumuman calon PRN Melaka semalam, pemimpin DAP telah tidak memunculkan diri sebagai tanda protes mereka kepada PH.
Isunya, adakah Idris dan Nor Azman merupakan “katak politik”?
Adakah mereka sama seperti Kumpulan Hamzah Zainuddin dan Mustapa Mohamad yang melompat daripada UMNO untuk menyertai Bersatu sebaik BN tewas dalam PRU14 lalu?
Atau, adakah juga tindakan kedua-dua Adun itu sama seperti Kumpulan Azmin Ali yang meninggalkan PKR dan mengkhianati PH semata-mata kerana mahu menyekat Anwar Ibrahim daripada menjadi Perdana Menteri?
Dalam hal, harus kita berlaku adil kepada Idris Haron serta Nor Azman dan melihat dalam skop yang lebih luas tentang jiwa besar PH menerima kedua-dua Adun itu sebagai calon PRN Melaka.
Realitinya, Idris dan Nor Azman menyertai PKR serta Amanah hanyalah setelah mereka dipecat oleh UMNO berikutan tindakan mereka bersama dua Adun lain menarik sokongan terhadap kerajaan negeri Melaka pimpinan Sulaiman Md Ali.
Mereka tidak melompat untuk menyertai PKR dan Amanah ketika masih berada dalam UMNO, sebaliknya memilih untuk bersama PH setelah tidak lagi menjadi ahli kepada mana-mana parti.
Tindakan mereka menarik sokongan terhadap kerajaan negeri tidak lain ialah kerana tidak mahu melihat pelbagai kemungkaran, penyelewengan dan perkara tidak betul berlaku dalam kerajaan negeri ketika mereka memegang jawatan sebagai Exco dan juga wakil rakyat.
Lantaran itu, mereka bertindak menarik sokongan dengan tujuan agar kuasa kerajaan negeri dikembalikan kepada PH sebagaimana mandat diberikan pengundi pada PRU 2018 lalu.
Atas tindakan berani itu, mereka kemudiannya dipecat daripada UMNO.
Setelah dipecat dan kemudian PRN diadakan, hakikatnya tidak menjadi kesalahan untuk PH menerima dan mencalonkan mereka semula sebagai calon kerana mereka sudah tiada parti ketika itu.
PH pula akan dilihat sebagai parti yang tidak mengenang budi dan tidak tahu menghargai pengorbanan orang lain jika membiarkan saja Idris dan Nor Azman “mati karier politiknya” begitu saja.
Keadaan mereka adalah berbeza dengan dua lagi Adun, Nor Affendi Ahmad dan Norhizam Hassan Baktee yang sebelum ini berasal daripada Bersatu dan DAP, tetapi kemudian bertindak khianat untuk menjatuhkan kerajaan negeri PH yang diterajui Adly Zahari.
Mereka ini memang tidak boleh diberi muka lagi atau diterima sebagai calon oleh PH.
Dulu 2018 pun mereka bertanding atas nama PH menggunakan logo PKR, selepas itu menjatuhkan PH, maka tidak masuk akal sama sekali untuk menerima mereka lagi sebagai calon.
Untuk itu, keputusan PH menolak dan tidak mencalonkan mereka adalah tepat dan wajar.
Ini berbeza dengan Idris dan Nor Azman yang memang berasal daripada UMNO dan bertanding atas tiket BN pada PRU 2018 lalu, cuma hidayah Tuhan telah menyerkap ke dada mereka lalu bertindak menjatuhkan kerajaan pintu belakang BN di Melaka dengan satu tujuan – mengembalikan semula mandat rakyat kepada PH.
Selain mereka tidak boleh dikategorikan sebagai “katak politik” seperti Kumpulan Hamzah Zainuddin, Kumpulan Azmin Ali dan Mustapa Mohamad atau Tok Pa, meraikan kemasukan mereka ke dalam PH juga sebenarnya menepati agenda “Khemah Besar” yang diperjuangkan gabungan itu selama ini. –
ShahbudinHusin 07/11/2021.

3.8

4

votes
Article Rating
Kongsikan artikel ini


UMNO/PAS/BERSATU GAGAL DIELAK BERLAGA, ISMAIL SABRI DIANCAM BAHAYA

Orang yang paling susah hati dan tertekan jiwa raganya bila berlaku pertembungan tiga penjuru di PRN Melaka ini tidak lain tentunya ialah Ismail Sabri Yaakob.
Beliau kini bukan saja gagal dalam usahanya memastikan tiga parti utama dalam kerajaan Keluarga Malaysia – UMNO, Pas dan Bersatu – tidak berlaga sesama sendiri, bahkan barangkali menyedari suaranya sebagai Perdana Menteri langsung tidak laku di mata kepimpinan UMNO.
Walaupun Presiden UMNO, Ahmad Zahid berada di di Jerman untuk rawatan tulang belakang, ketegasan pendiriannya untuk BN bertanding solo dan tidak bekerjasama dengan sesiapa sebagaimana dilafazkan lama sebelum ini lagi nampaknya kekal sebagai ketetapan rasmi.
Timbalan Presiden UMNO, Mohamad Hasan selaku Pengarah PRN Melaka bagi BN juga ternampak benar-benar sehati sejiwa dengan Zahid Hamidi dalam mempertahankan pendirian tidak mahu bekerjasama, baik dengan Pas mahu pun Bersatu.
Kini, dengan pertandingan tiga penjuru yang berlaku itu, selain wajah kepimpinan Ismail Sabri akan terus dibayangi awan hitam kegagalan yang sekaligus menampakkan ketidakwibaannya sebagai Perdana Menteri, beliau juga tentu sedang pening kepala sama ada mahu turun sama berkempen ke Melaka atau sebaliknya.
Kalau beliau turun berkempen untuk membantu calon UMNO, tambahan lagi di kawasan di mana UMNO berlawan dengan Pas atau Bersatu, tindakannya itu boleh saja mengundang rasa kecil hati kedua-dua parti yang bertanding atas tiket PN itu.
Sementara Bersatu dan Pas menyokongnya sebagai Perdana Menteri di peringkat pusat, tentulah ternampak tidak kena jika beliau berkempen untuk UMNO bagi mengalahkan calon kedua-dua parti itu.
Jika Ismail Sabri memilih turun berkempen untuk membantu Bersatu dan Pas atas keinginannya menjaga hati Mahiaddin Md Yasin dan Hadi Awang yang sama-sama mendokongnya sebagai Perdana Menteri, sudah pasti UMNO pula akan berasa hati.
Akan ada suara-suara yang mengecamnya atas jawatannya sebagai Naib Presiden UMNO serta termenjadinya sebagai Perdana Menteri juga kerana adanya sokongan daripada UMNO.
Akhirnya, tentulah terlihat hodoh wajah seorang Perdana Menteri daripada UMNO, tetapi turun berkempen untuk parti lain yang sedang dibenci oleh UMNO sendiri.
Pilihan seterusnya ialah turun berkempen untuk UMNO dan turun juga membantu Pas dan Bersatu sebagai tindakan untuk menjaga hati semua.
Namun, pilihan ini akan mendedahkannya kepada bahan ketawa kerana tidak tidak masuk seorang Perdana Menteri membantu semua parti yang sedang bertembung sesama sendiri.
Mungkin dalam hal ini, jalan paling selamat bagi Ismail Sabri ialah beliau langsung tidak turun berkempen, baik untuk UMNO mahu pun untuk Pas dan juga Bersatu.
Dengan demikian, tiada sesiapa boleh berasa kecil hati terhadapnya.
Tetapi, jangan pula dilupa, atas kedudukannya sebagai Perdana Menteri daripada UMNO, meskipun hanya berjawatan Naib Presiden, tidak turun berkempen dalam pilihanraya membantu parti sendiri boleh pula membuatkan akar umbi parti menjadi marah, kecil hati dan menganggapnya sebagai pemimpin yang tidak berguna.
Biasanya seseorang pemimpin itu, atas nama jawatan dan kedudukannya dalam kerajaanlah digunakan secara langsung dan tidak langsung untuk membantu parti menang dalam pilihanraya.
Apabila Ismail Sabri tidak datang membantu, kedudukannya sebagai Perdana Menteri selepas ini pastinya menjadi tidak dipedulikan lagi oleh UMNO.
UMNO lebih mungkin akan berkehendakan calon lain yang tidak ragu-ragu kepada parti sendiri sebagai Perdana Menteri.
Selepas itu, apabila keputusan PRN Melaka telah diketahui, sekali lagi ia juga memberi kesan kepada Ismail Sabri.
Jika UMNO dan BN menang, seterusnya berjaya membentuk kerajaan negeri dengan Ismail Sabri turut sama turun berkempen, hubungannya dengan Pas dan Bersatu tentu saja tidak lagi semesra dulu.
Silap-silap sebagaimana sebelum ini UMNO menjatuhkan Mahiaddin dengan gerakan diketuai Zahid Hamidi dan Najib Razak, kali ini Ismail Sabri pula yang bakal dijatuhkan oleh PN dengan Mahiaddin dan Hadi Awang pula berpakat bersama.
Walaupun ada yang berkata, perkara itu mustahil boleh berlaku, tetapi harus diingat, tiada benda yang mustahil dalam politik, lihat saja bagaimana UMNO dan Pas boleh berbaik semula setelah berpuluh tahun bergaduh sehingga mengenai akidah dan bagaimana Pas boleh bersama dengan Mahiaddin meskipun bekas Perdana Menteri itu pernah mengatakan Pas adalah parti ajaran sesat.
Kalau UMNO kalah dan gagal membentuk kerajaan negeri, Ismail Sabri tetap tidak terlepas daripada dihayun dan dipersalahkan oleh partinya sendiri.
Beliau akan ditohmah tidak cukup membantu atas kapasitinya sebagai Perdana Menteri untuk memastikan kemenangan buat UMNO.
Lebih buruk lagi, jika kekalahan UMNO itu nanti disertai dengan tindakannya tidak datang membantu ketika kempen.
Begitu pun, jika BN menang di Melaka tanpa kelibat Ismail Sabri datang membantu kempen untuk UMNO, ini lagi bahaya buat masa depannya.
Bermakna, tanpa ada Ismail Sabri sebagai Perdana Menteri datang membantu pun, UMNO dan BN tetap boleh mencapai kemenangan.
Dengan sendirinya, beliau sudah tidak diperlukan lagi dalam UMNO dan pemimpin lain kemungkinan besar bakal ditonjolkan sebagai calon baru Perdana Menteri selepas PRU15 akan datang.
Menang atau kalah buat UMNO di Melaka ini dan sama ada Ismail Sabri turun berkempen atau tidak, kesan bahayanya tetap ada kepada masa depannya. –
ShahbudinHusin 07/11/2021.

5

3

votes
Article Rating
Kongsikan artikel ini